Rupanya Ini Punca Anak Jadi Picky Eater, Bukan Sebab No Sugar No Salt Ya…

Susahnya bila anak-anak tidak mahu makan ini, tidak mahu makan itu dan kesudahannya menjadi anak picky eater. Ada yang mengatakan bahawa penyebab anak-anak memilih dalam soal makanan ini adalah kerana ibu tidak meletakkan garam dan gula ke dalam makanan. Betul ke?
Sebenarnya, tidak ya wahai ibu semua. Terdapat banyak lagi sebab yang menjadi punca anak-anak menjadi picky eater. Perkara ini perlu dipantau kerana risau mereka tidak mendapat khasiat yang diperlukan untuk membantu proses pembesaran.

NO SUGAR NO SALT BUKAN PENYEBAB ANAK PICKY EATER

Khalish Affan ni saya dah buat no sugar no salt dari 6 bulan sehingga 24 bulan. Sekarang umur 2 tahun 7 bulan, dah merasa masam manis masin. Affan sangat berselera makan.

Tujuan no salt no sugars ialah untuk menjaga kesihatan dalaman bayi. Bukan sebab kita nak anak makan banyak. Ada anak yang banyak makan tapi lasak, berat tang tu juga kan? So begitulah. Siapa pandai buat sup ayam tanpa garam gula, lebihkan bawang sebenarnya sangat sedap.

Ada masa kami bagi biskut, aiskrim, gula. Tapi kalau gula-gula Affan sangat tak gemar sebab terlalu manis. Kami pilih beri snack BUAH untuk kudapan Affan. Alhamdulillah sangat suka buah. Mak ayah sendiri perlu set rule di rumah. Buat rutin & boundaries. Bila rutin telah dilakukan perlu lah patuh.
Rutin harian ni ibarat perkara yang kita didik anak dari kecik. Masa yang perlu anak patuh. Anak belajar bila perlu mandi, bangun dan makan. Jika tidak, tak teratur lah masa kita. Anak pun rasa keliru dengan masa. Anak nak makan bila dia suka. Walhal perut ini, perlu di isi bila waktunya atau lapar. Kita dewasa ni, bila skip waktu makan pagi bila masuk jam 11 perut dah berbunyi, waktu lunch kebulur dia sampai makan macam-macam.
Memang ada masa anak tak nak makan, sebab gigi nak tumbuh, mental leap, perkembangan fizikal dan lain-lain. Tapi perlu tackle dengan beri finger food. Buat nugget ayam isi nasi, buat kentang goreng berinti ke, beri pisang ke. Ramai anak jadi picky eater adalah disebabkan sensory isu. Anak tak suka makanan yang kasar, keras. Tapi isu paling besar adalah, bila parents hanya beri anak susu sehingga 5 kali sehari. Walaupun anak dah berumur 3 tahun. Lebih kurang 10 orang ibu mengadu di DM instagram saya. Anak picky eater tak nak makan.
Ini antara punca anak jadi picky eater

1. Kerap beri susu walaupun anak sudah setahun lebih. Selepas 2 tahun, susu hanya diberi 2 gelas sehari sahaja.
2. Anak tidak ada jadual/rutin yang tetap setiap hari. Sekejap tidur jam 9,10. Sekejap bangun jam 8, 9 ada yang anak bangun jam 11. Waktu makan juga tidak tetap menyebakan anak juga boleh makan ikut suka bila dia nak makan.
3. Hanya intro makanan yang blend sahaja. Asyik-asyik bubur dengan carrot. Kita dewasa bila demam makan bubur selalu pun bosan. Ini kan pula anak-anak. Kita tak berani nak intro finger food, nasi biasa pada anak. Anak mengunyah guna gusi bukan gigi. Bila kita tua, dah tiada gigi. Kita gigit guna gusi. By 9months dah boleh separa kasar.
4. Elakkan pemberian susu 1-2 jam sebelum waktu makan utama. Anak akan kenyang jika diberi susu dahulu. Kebanyakkan susu formula manis ada gula tambahan & buat anak kenyang.
5. Anak tak nak makan. Yep ada masa anak tak nak makan, beri apa yang anak suka selain susu. Boleh buat finger food, nugget sendiri dan pelbagai lagi.
6. Beri anak makan sambil tengok gajet. Anak tidak fokus pada makanan. Anak akan fokus pada gajet. Anak tidak belajar rasa makanan & tekstur makanan.
7. Disuap sentiasa. Ada masa kita beri anak makan sendiri supaya anak belajar merasa, hidu makanan yang mereka akan makan. Ini juga bantu tingkatkan sensori anak.
8. Bila mak takut anak tercekik. Kena bezakan nak muntah sebab rasa pelik (gagging) & tercekik. Boleh Google or Youtube. Biasalah bila first time makan rasa nak muntah. Keep on bagi anak pegang hidu dan rasa. Kids learned everything from around them.
9. Parents tak duduk makan sekali dengan anak. Especially bila ibu ayah ada di rumah. Biarkan anak makan sorang, ibu ayah hanya duduk disebelah.
10. Tiada rules yang tegas. Perlu set rules bila boleh makan jajan, bila boleh makan manis. Berapa kali makan manis-manis or jajan. Hanya kerana tak tahan anak menangis nak kan jajan kita langgar boundaries atau rules yang telah kita buat. Perlu beritahu anak sebab kenapa tak boleh makan selalu.
Jadinya ibu ayah, janganlah salahkan gula dan garam. Selagi mana kita jaga pemakanan kita dan anak-anak insyaAllah. Jadi kreatif, anak boleh jadi berselera makan.
Kita dewasa pun memang tidak digalakkan gula & garam yang berlebihan. Gula yang berlebihan juga punca muka jadi cepat nampak tua hahahah. Nak awet muda kurangkan makan & minum yang manis-manis. Saya bukan pakar, saya hanya belajar untuk cakna tentang anak dan perkembangan anak-anak.
Sumber: Adibah Yasak


6 Sebab Anak Susah Tidur Siang Walaupun Dah ‘Cranky’ Sepanjang Hari

“Letihnya nak ‘berperang’ dengan si Jaja ni. Tengok muka tu dah memang mengantuk, sampai ‘mood’ pun dah tak betul. Tapi masih nak tahan mata. Kenapa anak susah tidur siang ya?”
Nak tidurkan anak bukanlah satu perkara yang mudah. Setiap anak pula, lain-lain karenahnya. Lebih-lebih lagi kalau kita banyak kerja yang nak diuruskan, masa itulah mereka buat perangai tak mahu tidur.

Foto Kredit: lifeasmama.com
Berapa Jamkah Sebenarnya Waktu Tidur Anak Yang Ideal?
Menurut pendapat ahli paediatrik melalui DoktorBudak.com, berikut adalah jumlah tidur ideal yang diperlukan oleh anak-anak termasuk waktu tidur siang.

Bawah 2 Bulan: 14-18 jam sehari
3-11 Bulan: 12-16 jam sehari
1-3 tahun: 12-14 jam sehari
3-5 tahun: 11-13 jam sehari
5-12 tahun: 10-11 jam sehari
12-18 tahun: 8-9 jam sehari

Pada usia 2-3 tahun, biasanya anak akan tidur siang selama 1-3 jam. Pada umur 4 tahun nanti, hanya sekitar 50% anak yang masih meneruskan rutin tidur siang dan pada usia 5 tahun pula, hanya 30% anak saja yang masih tidur siang.

Foto Kredit: qsota.com
6 Sebab Anak Susah Tidur Siang
Berikut adalah antara faktor yang menyebabkan anak susah tidur siang – sekalipun mereka nampak betul-betul memerlukannya!
1. Keadaan Sekeliling Nampak Menarik Buat Mereka
Mungkin anda baru mengeluarkan kerja yang perlu disiapkan. Mungkin anda sedang memakan sesuatu makanan yang tak pernah dilihat oleh mereka. Ini antara faktor yang menyebabkan otak mereka ligat berfikir dan ingin memuaskan rasa ingin tahu.
Menurut seorang pakar psikologi kanak-kanak, Karen Berberian, Ph.D, ia boleh diibaratkan seperti orang dewasa yang dipaksa tidur semasa membaca buku kegemaran atau menonton cerita bersiri. Susah juga, bukan?
2. Anak Terlalu Letih
Kalau kita suruh anak tidur siang terlalu awal, sah-sahlah mereka belum mengantuk. Tapi, kalau ianya dilewat-lewatkan, anak akan menjadi terlalu letih.
Kalau dah letih, mulalah mereka mengamuk dan berkelakuan ganjil. Mereka mungkin akan menjadi pemarah, menarik perhatian anda, menangis tanpa sebab yang diketahui. Jadi, ibu bapa perlu lebih peka apabila nampak isyarat anak yang sudah mula mengantuk atau letih kerana apabila anak kecil dapat merasainya, ia sudah terlambat!
Foto Kredit: shutterstock.com
3. Rutin Tidak Konsisten
Salah satu perkara yang amat membantu anak kecil untuk menguruskan emosi dan juga jadual tidur anak adalah rutin yang tetap.
Dengan adanya rutin konsisten seperti; makan tengahari – mandi – membaca buku cerita – tidur siang, ia dapat membantu anak kecil terbiasa terhadap apa yang mereka perlu lakukan seterusnya. Ia juga akan membuat mereka berasa dalam ‘zon selesa’ tanpa berlakunya ‘pergelutan kuasa’.
4. Anda Terlalu Banyak Membantu
Walaupun anda menganggapnya sebagai rutin, tetapi perlu juga berpada-pada. Ada ibu bapa yang mengaku mereka terpaksa mendodoikan anak, menyanyikan lagu kegemaran mereka, membawa anak mereka naik kereta selama 30 minit, barulah anak tidur. Ada pula yang terpaksa ‘pura-pura tidur’ bersama anak dengan harapan mereka akan turut sama tidur siang. Bila bangun, tengok-tengok kita pula yang lelap!
Dalam hal ini, Deborah Givan, M.D, Pengarah di Children’s Sleep Disorders Center, Riley Children’s Hospital, Indianapolis, berpendapat bahawa rutin yang keterlaluan ini adalah tidak perlu. Ia bukan saja menyebabkan anda berdua letih dan ‘cranky’, malah ia juga boleh menghalang kebolehan anak untuk tidur sendiri.
Foto Kredit: lockerdome.com
5. Sedang Mengalami Fasa Peralihan
Bayi yang baru lahir biasanya masih dalam proses beradaptasi dengan keadaan sekeliling yang baru. Anak yang sedang dalam proses bercerai lampin, bercerai susu, atau diasingkan tempat tidur / katil baru juga biasanya akan mengalami sedikit kesukaran untuk tidur pada waktu siang atau malam.
Selain itu, apabila anak semakin membesar, keperluan mereka untuk tidur siang semakin berkurang. Jika jumlah waktu tidur malam mereka mencukupi, mereka mungkin tak perlukan tidur siang lagi.
Apa yang anda boleh lakukan adalah dengan menggalakkan aktiviti senyap seperti menulis, membaca atau mewarna. Atau, anda boleh awalkan waktu makan malam waktu tidur mereka supaya mereka tidak terlalu letih. Cuba rutin baru buat beberapa hari dan lihat kesesuaian mereka untuk meneruskannya.
6. Mereka Sedang Protes
Dalam usia sekitar 2-4 tahun, mereka mula berhadapan dengan isu ‘pergelutan kuasa’. Merujuk kepada laman web Parents.com, anak di usia ini mahu kelihatan bijak berdikari. Ini bermakna, mereka mahu cuba melakukan apa yang sebaliknya disuruh oleh ibu bapa.
Apabila dimarah, mereka akan berasa lebih teruk dan keinginan untuk memberontak juga bertambah. Maka, cuba fokuskan kembali kepada rutin dan beri peluang untuk mereka membuat pilihan mudah sebelum masuk tidur.
Foto Kredit: themilitarywifeandmom.com
Corak Tidur Setiap Anak Berbeza
Setiap anak itu unik dan berbeza corak tidurnya. Ia juga bergantung kepada aktiviti harian mereka. Kalau anda khuatir anak susah tidur siang, cuba perhatikan jumlah masa tidurnya dalam 24 jam. Kemungkinan besar, mereka sudah mendapat cukup tidur pada waktu malam dan tidak perlu lagi tidur siang.
Namun, sekiranya anak kelihatana letih dan ‘moody’, periksa semula jadual tidur mereka dan aturkan ia agar mereka dapat berehat pada waktu yang sesuai.


Sains Jelaskan 5 Sebab Anak Anda Takut Dengan Badut

“Laa… Apa yang takut badut sampai menangis-nangis, menyorok belakang pintu. Bukannya badut tu kacau, dia kan kelakar?”
Badut di Malaysia ini rasanya tak ada yang sampai tahap menyeramkan. Kebanyakannya cuma menghiburkan dengan telatah lucu dan membuat belon pada sambutan hari jadi kanak-kanak.

Memang ramai yang seronok tengok badut sebab mereka ini mesra dan ada pula yang pandai membuat magik. Tapi, kenapa anak kecil dan sesetengah orang dewasa takut badut?
5 Sebab Anak Anda Takut Dengan Badut
Berikut ada beberapa sebab yang diterangkan secara psikologi dan saintifik mengapa sesetengah orang, terutamanya anak kecil takut badut.

1. Sesuatu Yang Jarang Dilihat
Kita sering melihat sesetengah hospital membawa badut sebagai hiburan kepada anak-anak, seperti dalam filem terkenal, Patch Adams. Tetapi, dalam sebuah tinjauan daripada Universiti Sheffield, 250 orang kanak-kanak sekitar usia 4 tahun hingga 16 tahun ditanyakan tentang hal ini. Hasilnya mendapati kebanyakan mereka tidak sukakan badut dan ada yang benar-benar takutkan mereka.

Beliau menambah, “Sangat sedikit kanak-kanak yang sukakan badut. Badut adalah berbeza, unfamiliar, dan mereka adalah dari dunia yang lain. Mereka tidak lucu, tetapi pelik.”
Malah, BBC melaporkan bahawa Royal Hospital for Sick Children di Glasgow telah membuang semua imej badut yang pernah dilukis di dinding hospital dan meminimakan dekorasi dalaman mereka atas sebab ini.
Foto Kredit: elmeme.me
2. Ada Apa Di Sebalik Solekan Dan Hidung Merah?
Menurut Psych Central, ahli psikologi mempercayai bahawa ramai yang takut badut bukan kerana badut itu atau siapa di belakang badut itu. Namun, apa yang menakutkan mereka adalah kombinasi sesuatu yang normal dan tidak normal; iaitu seorang manusia normal dengan kostumnya yang meriah. Sesetengah kanak-kanak mungkin membayangkan apakah sebenarnya di sebalik wajahnya yang bersolek putih, mulut yang luas dan merah, rambut berwarna-warni, kasut yang besar, hidung bulat, dan sebagainya.
Sebuah artikel National Geographic memberi perumpamaan sebuah robot. Apabila kita melihat robot yang berbadan besi, bergerak tersekat-sekat, kita merasakannya normal. Tapi, jika sebuah robot dibuat sehingga menyerupai manusia, ia boleh kelihatan pelik dan mungkin amat menakutkan.
Foto Kredit: nbcnews.com
3. Pengaruh Media
Rasanya cerita-cerita badut seram pun bukanlah berasal dari Malaysia. Tetapi, kini sudah begitu banyak akses terhadap media Barat yang memperlihatkan imej badut yang menyeramkan.
Watak The Joker dalam filem Batman contohnya adalah salah satu karakter yang agak popular. Ia bukan saja memainkan watak jahat, tetapi juga seorang yang mengalami kekeliruan emosi. Selain itu, banyak lagi karakter lain seperti dalam filem ‘It’ atau kartun-kartun di Youtube yang menampilkan watak badut jahat.
Foto Kredit: thesun.co.uk
4. Salahtanggapan Umum
Jadi, mungkin selama ini ibu bapa atau orang dewasa telah mempunyai tanggapan yang salah bahawa kanak-kanak sepatutnya menyukai badut. Malah, terdapat perkataan caulrophobia, iaitu istilah tidak rasmi dalam psikiatri yang digunapakai untuk menjelaskan fobia terhadap badut.
Dr Penny Curtis, dalam sebuah artikel mengulas tentang isu ini berkata, “Sebagai orang dewasa, kita sering membuat tanggapan terhadap apa yang terbaik untuk kanak-kanak. Kami mendapati bahawa badut secara universalnya memang tidak disukai oleh kanak-kanak. Malah, bagi mereka badut adalah amat menakutkan.”
Foto Kredit: pinterest.com
5. Bukan Sekadar Kanak-kanak
Dalam sebuah artikel menerangkan bahawa sebuah survei oleh Morning Consult pernah dijalankan di Amerika untuk menilai pendapat orang ramai tentang badut. Tinjauan menunjukkan sejumlah 42% daripada mereka mempunyai rasa takut atau kurang selesa dengan kehadiran badut.
Menariknya, ia tinjauan ini bukanlah dibuat terhadap kanak-kanak, tetapi orang dewasa yang berusia terdiri daripada usia 18 tahun hingga 65 tahun.
Foto Kredit: clownsunlimited.com
Jangan Ketawakan Kalau Anak Takut Badut
Sekarang kita tahu bahawa sebenarnya tak pelik pun kalau kanak-kanak takut badut, kan? Jadi, janganlah ketawakan mereka atau memaksa mereka sukakan badut.
Apapun, kebiasaannya ketakutan ini akan dapat diatasi apabila anak semakin meningkat umurnya. Kerana, satu hari nanti mereka tentu akan faham bahawa badut ini hanyalah seorang manusia biasa yang menyeronokkan!


Anak Tantrum Sampai Guling-Guling Sebenarnya Cara Untuk Komunikasi, Ibu Ayah Jangan Marah!

“Macam mana nak displinkan anak lelaki umur 1 tahun suka tantrum?”
Memang pening kepala dibuatnya bila anak tantrum di tempat awam kerana takut akan menganggu orang sekeliling. Tak mudah sebenarnya nak uruskan si anak yang sedang mengamuk kerana mereka belum tahu berkomunikasi.

Menurut perkongsian saudari Aishah di laman Twitter, tantrum merupakan salah satu cara anak berusia satu tahun berkomunikasi dan ibu bapa perlu tahu beberapa keperluan emosi yang si anak mahukan.
Baca juga: Jangan Leka! Kartun Peppa Pig Pun Dah Ada Adegan ‘Kissing’, Elak Bagi Anak Tengok

ANAK TANTRUM SEBENARNYA CARA UNTUK KOMUNIKASI, IBU AYAH JANGAN MARAH

Soalan macam ni pun banyak yang saya dapat di Instagram.

First parents kena faham anak show tantrum adalah normal dan ia sebahagian daripada perkembangan anak anak. Sebelum kita marah kenapa anak tantrum, kita check balik punca kenapa dia tantrum.
Anak 1 tahun masih belum pandai untuk komunikasi, shows tantrum adalah salah satu cara untuk anak komunikasi. Dan mesti ada emotional needs anak yang kita masih tak penuhi lagi.
APA YANG ADA DALAM EMOTIONAL NEEDS?

1. MASA
Berapa banyak masa yang kita dah spend untuk anak anak tanpa gadget dan TV?Apa yang ada dalam Emotional Needs?
2. SENTUHAN
Berapa kali dalam sehari kita dah peluk dan cium anak, sambil cakap “I Love You”?
3. LAYANAN

Pernah tak kita layan anak bila dia ajak kita bermain dengan dia? Macam mana kita respon?
“Ish ibu ayah ada kerja ni”
“Adoi kacau lah adik ni”
Pernah check?
4. PUJIAN
Sedangkan kita yang dewasa pun dahagakan pujian, apatah lagi anak kecil yang baru umur 1 tahun. Bila last kita raikan percapaian anak dan berikan pujian?
5. HADIAH

Hadiah yang paling berharga untuk anak anak adalah kehadiran ibu ayah tu sendiri dalam dunia mereka. Ibu ayah, nak anak dgr cakap tak perlu nak disiplinkan anak, marah anak, hukum anak.
Memang akan membantu, tapi percayalah akan effect mental & emosi in long term. Belajar untuk reflect semula diri sendiri. Anak tak akan buat perangai tanpa sebab, belajar cari punca dari akarnya dulu.
Sumber: Twitter Aishahshm_


Elak 6 Makanan Ini Yang Jadi Punca Angin Satu Badan Ketika Berpantang, Tak Nak Jadi Belon!

Setelah ibu-ibu berjaya mengharungi pengalaman getir namun indah ketika melahirkan anak, perjuangan anda tidak terhenti di situ sahaja kerana perlu melalui proses dinamakan berpantang pula. Dalam tempoh 40-55 hari berpantang, banyak perkara dan penjagaan yang perlu dilakukan mengikut turun temurun sehingga menjaga makanan yang menyebabkan angin ketika berpantang.
Makanan yang menyebabkan angin ketika berpantang ini menjadi ‘musuh’ yang kuat kerana kalau tidak dijaga dengan betul, akan menyebabkan masalah kesihatan yang lain. Maklumlah, ketika berpantang inilah kaum mak-mak akan jadi manja sedikit kan…

6 MAKANAN YANG MENYEBABKAN ANGIN PERUT KETIKA BERPANTANG

1. Susu atau Produk Tenusu

Ramai mengetahui bahawa susu membekalkan pelbagai khasiat untuk ibu, namun sebenarnya susu adalah salah satu punca masalah kembung perut pada bayi. Laktos ialah gula semulajadi yang terdapat pada produk tenusu dan menghasilkan banyak ‘angin’.

Ibu juga perlu mengelakkan diri dari makan produk tenusu lain seperti  keju, yogurt, aiskrim, atau apa-apa makanan yang bersusu. Hal ini kerana makanan sebegini berpotensi tinggi untuk mencetuskan reaksi kepada sesetengah bayi.
2.Kafein
Buat wanita pencinta kopi yang sedang berpantang, inilah masanya untuk anda kurangkan rasa ‘ketagih’ terhadap kopi. Hal ini kerana semasa berpantang, jumlah kafein yang diambil boleh meningkatkan masalah cirit-birit.
Sumber kafein yang tinggi adalah termasuk kopi, teh, minuman kola, coklat dan pil sakit kepala.
3.Makanan bergoreng
Patutlah semua menu berpantang tiada diselitkan langsung makanan bergoreng. Bukan sahaja ketika berpantang bersalin, malah makanan bergoreng juga tidak disarankan pengambilannya secara kerap ketika luar waktu berpantang.
Kandungan lemak tinggi mungkin boleh menjejaskan fungsi sistem pencernaan sekali gus mewujudkan ketidakselesaan perut.
4.Buah Nangka Jambu Batu & Durian
Awas! Memang kita tahu bahawa buah-buahan dapat membekalkan sumber khasiat yang tinggi dalam badan namun jangan ditelan semua jenis buah ya! Antara buah yang sama sekali tidak disyorkan adalah buah nangka, jambu batu dan durian. Kecewa betul ‘hantu durian’ yang sedang berpantang bersalin kan?
Buah nangka dan jambu batu terutamanya dikatakan bukan saja berangin tetapi juga mempunyai sifat sejuk. Kerana itu buah nangka dan jambu batu ini memang patut dihindarkan untuk mengelakkan masalah berkaitan kesihatan yang tidak sepatutnya.
5. 4 Jenis Sayur
Sama juga seperti buah, sayur-sayuran juga merupakan penyumbang khasiat yang tinggi dalam pemakanan seharian. Namun, perlu diingatkan buat ibu berpantang bahawa terdapat beberapa jenis sayur yang perlu dielakkkan.
Brokoli, kubis bunga, kubis brussel dan kubis sukar dicerna oleh tubuh. Sebab itulah ia boleh mencetuskan rasa ‘angin’ dalam perut dan kembung. Sayuran ini mengandungi raffinose, jenis karbohidrat lain di mana tubuh manusia tidak dapat bertoleransi dengan baik.
6. Minuman berais dan makanan sejuk beku
Tidak kiralah pantang dari sudut medikal atau pantang tradisional, pengambilan ais sejuk atau berais ketika berpantang amatlah ditegah bagi setiap pengamal perubatan.
Dalam pantang ibu sebolehnya hanya perlu makan makanan segar yang dimasak ‘fresh’ tiap hari. Para ibu berpantang sama sekali tidak elok amalkan makanan jenis sejuk beku yang segera begini. Kena masak, jangan semua nak ekspres ya!
Makanan sejuk dan berais sememangnya boleh menyebabkan kehadiran angin yang banyak pada tubuh dan jika terus dibiarkan boleh menyebabkan demam, gigil satu badan dan sebagainya. Jangan tak percaya bila sebenarnya ada kes yang boleh membawa maut apabila badan terlalu sejuk.

Kesan Makanan Berangin Pada Ibu Yang Sedang Berpantang
-Sakit urat
-Timbul rasa lenguh
-Demam yang berpanjangan
-Menggigil sejuk seluruh badan
-Muntah dan loya
*Buat ibu yang sedang berpantang, tahan sekejap ya untuk 40-55 hari ini sebelum boleh Merdeka!
Sumber: Hello Doktor, Healthline


Ibu bapa yang mempunyai anak yang aktif tentu pernah berasa letih, kecewa, sedih, hingga terdetik “Apa silapnya sampai anak aku nakal sangat? Aku tak pernah ajar pun dia buat macam tu…”
Menurut Parenting Hub, tiada istilah ‘anak yang nakal’ kerana mereka sebenarnya cuma mahu difahami. Bahkan, perangai ‘nakal’ anak kecil itu bukanlah sesuatu yang kekal dan tidak wajar menerima label sedemikian.

Tiada Istilah ‘Anak Yang Nakal’. Mereka Sebenarnya Cuma Mahu Difahami
Bukan semua orang dapat memahami keadaan ibu bapa yang mempunyai anak kecil, terutamanya mereka yang hiperaktif dan sukar duduk diam. Bahkan, kita sebagai ibu bapa pun kadang-kadang tak faham dengan perangai anak sendiri.
Jika keadaan ini sedang berlaku kepada anda, hadamkan baik-baik 7 perkara ini.

1. Fitrah Anak Kecil Itu Bermain
Pertama sekali, penting untuk kita faham bahawa seorang anak kecil secara fitrahnya memang suka bermain. Mereka cepat teruja, mereka suka mencuba dan meneroka persekitaran sekeliling mereka.

Foto Kredit: matrony.ru
2. Anak Kecil Punya Tenaga Yang Luarbiasa
Menurut kajian biologi, seorang kanak-kanak mempunyai lebih banyak tenaga disebabkan faktor usia selain memiliki jam tidur yang lebih banyak berbanding dewasa. Otak mereka juga lebih aktif, mahu belajar, free-spirited, dan bebas daripada stres.
Faktor ini semua menyumbang kepada kadar tenaga yang tinggi dalam seorang kanak-kanak. Padanlah mereka tak letih-letih!
Foto Kredit: lifeasmama.com
3. Tanda Anak Yang Sihat & Cerdas
Malah, mereka memang sepatutnya sentiasa bergerak serta meneroka untuk membolehkan otak mereka berkembang baik.
Daripada duduk ‘diam’ di hadapan skrin tablet dan smartphone, lebih baik anak-anak ini bermain dan menggunakan semua kebolehan fizikal mereka. Itu lebih sihat!
Perwatakan anak bongsu
4. Jangan Terasa, Perbuatan Mereka Tidak Ditujukan Untuk Sesiapa
Mungkin ada anak kecil yang ‘mengejek’, melempar bola, atau berkelakuan kasar kepada kita. Jangan mudah ambil hati.
Sedarkah anda bahawa anak-anak kecil ini, terutamanya yang berusia sekitar 2-3 tahun, masih belum mampu mengenalpasti kebanyakan jenis emosi yang kompleks.
Foto Kredit: thelearningcommunity.us
5. Sukar Mengawal Emosi Sendiri
Apabila anak tantrum, lazimnya mereka sukar mengawal perbuatan dan sama sekali tidak menujukan perbuatan tersebut kepada sesiapa secara khusus.
Mungkin saja anak kecil itu ingin mengajak anda bermain, penat, mengantuk, sedih, kecewa, lapar, tidak selesa, atau terasa tidak didengari, dan banyak lagi alasannya yang kadangkala mereka sendiri keliru.
Foto Kredit: minq.com
6. Ia Mungkin Kali Pertama Berlaku
Kita tak berhak menghakimi sebuah keluarga dan cara didikan mereka hanya kerana satu insiden yang telah berlaku di hadapan kita. Kita tak tahu apa yang mereka lalui setiap hari sejak si anak itu lahir.
Jadi, elakkan bersangka buruk kerana mungkin saja kali pertama ia berlaku.
Foto Kredit: afamily.vn
7. Mereka Pun Tak Minta Ia Berlaku
Tiada siapa yang dapat menjangka sama ada anak mereka akan ‘buat hal’ di hadapan orang ramai. Kalau diberi pilihan, tentulah tiada ibu bapa yang mahu melalui keadaan yang memalukan itu.
Foto Kredit: delfi.lt
Jangan Mudah Melabel Dan ‘Menghukum’
Anak tantrum adalah salah satu perkara biasa yang berlaku pada anak kecil. Mereka sedang belajar mengekspresikan keperluan dan emosi dengan cara yang tersendiri. Maka, tidak wajarlah kita sewenang-wenangnya melabel mereka ‘nakal’.
Sebagai pemerhati, kita patut memberi ruang kepada ibu bapa mereka untuk menenangkan keadaan. Ibu bapa pula perlulah lebih proaktif dan cuba memahami keperluan si kecil sebelum mereka sampai hadnya.
Jika anda telah berusaha sedaya-upaya, maka percayalah bahawa ia sama sekali tidak menjadikan anda ibu bapa yang teruk!


Risau Hantu Gigit Sampai Badan Lebam? Rupanya Ada Sebab Lain Yang Tersembunyi Dari Sudut Sains!

Pernah tak rasa hairan terhadap kesan-kesan lebam pada badan anda? Nak cakap berlaku kecederaan, tak mungkinlah! Pasti anda sendiri ingat jika ada terjatuh atau terlanggar sesuatu. Jadi, dari mana datangnya badan lebam ini?
Ada juga yang cakap berpunca dari hantu. Hantu gigit? Takkanlah hantu sanggup gigit orang ramai pada suatu tempoh masa yang sama? Sampai satu tahap, anda membandingkan lebam badan dengan orang lain hanya untuk menganalisa bentuknya.

Jadi, apa kebenaran di sebaliknya? Apa punca lebam di badan ini muncul secara tiba-tiba. Tak ada angin, tak ada ribut, tiba-tiba keunguan di sesetengah bahagian badan anda. Jom ikuti penulis merungkaikan persoalan badan lembam ini dari segi saintifik!
Baca juga: Tidur Asyik Tak Cukup, Muka Dah Macam Zombie.. Rupanya Anda Ada Tanda Insomnia!

Lebam atau kemunculan ruam terjadi kerana pecahnya saluran darah kecil pada satu bahagian badan seperti lengan, peha atau punggung. Dalam istilah saintifiknya, lebam ini dikenali sebagai purpura simplex.

Namun, situasi apabila seseorang itu mudah lebam tanpa sebarang sebab jelas perlu diberi perhatian.  Ini kerana terdapat beberapa penyakit kronik dengan simptom seperti lebam, terutama jika anda menghadapi lebam ini bersama dengan pelbagai penyakit lain.
5 PENYAKIT DATANG DARIPADA  LEBAM BADAN YANG MUNCUL SECARA TIBA-TIBA

1. Hemofilia
Penyakit yang berpunca daripada lebam pada kulit secara tiba-tiba adalah hemofilia. Hemofilia adalah kekurangan protein tertentu yang badan perlukan mengakibatkan darah sukar membeku.
Tahap serius penyakit ini pada setiap pesakit adalah tidak sama dirasai kerana sesetengah mengalami lebam tanpa sebab manakala yang lain akan berlaku lebam badan jika terkena sesuatu.
Untuk pengetahuan, hemofilia tergolong dalam kategori penyakit yang jarang boleh mengakibatkan kematian di Indonesia.

2.  Dermatitis purpura
Penyakit ini berpunca apabila darah meresap keluar dari kapilari telah menyebabkan gangguan berlaku pada saluran darah. Penyakit ini sering berlaku kepada warga emas.
Simptom awal yang kerap berlaku adalah seperti lebam berwarna ungu kemerah-merahan pada permukaan kulit, tepatnya pada tulang kering.
Untuk sesetengah orang, lebam ini muncul bersama dengan gatal-gatal sedikit yang menjengkelkan.

3. Diabetes tahap 2
Diabetes tahap 2 juga merupakan penyakit lain yang bermula daripada kulit lebam. Penyakit ini terjadi disebabkan oleh paras gula yang berlebihan dalam darah.
Selalunya, doktor akan memberikan suntikan insulin untuk mengawal paras gula dalam darah badan pesakit.
Antara simptom yang kerap berlaku kepada orang yang mempunyai ketahanan insulin adalah munculnya lebam pada badan. Hal ini adalah berpunca daripada saluran darah yang rosak di beberapa bahagian badan.
Namun begitu, lebam pada badan pesakit diabetes cenderung lebih payah untuk sembuh, maka adalah satu kebiasaaan untuk mereka mempunyai banyak lebam di badan.
4.Leukemia
Simptom yang paling biasa untuk penghidap leukemia adalah penampakan lebam pada badan. Contohnya, di bahagian belakang.
Ini berpunca daripada kekurangan platelet darah dalam badan penghidap leukemia yang berfungsi untuk menukar darah cecair menjadi beku.
Oleh itu, penghidap leukemia akan terdedah kepada lebam dan pendarahan disebabkan oleh keadaan darah yang cair ini.
Penghidap leukemia perlulah dirawat segera memandangkan ia adalah satu penyakit yang mempunyai risiko tinggi untuk kematian.
5. Kekurangan platelet darah
Masalah kesihatan yang disebabkan oleh kekurangan penyimpanan darah dalam badan turut dikenali sebagai thrombocytopenia.
Badan yang sihat mampu menampung sebanyak 150,000 hingga 450,000 platelet atau platelet darah.
Thrombocytopenia muncul berpunca dari pelbagai perkara iaitu bermula dari leukemia, kehamilan, kemoterapi, pengambilan alkohol yang berlebihan, jangkitan virus dan anemia.
Gejala yang kerap muncul ialah penampakan lebam disebabkan oleh keadaan darah yang terlalu cair mengalir dari kapilari.
Berikut merupakan keadaan kesihatan yang berpunca dari lebam badan yang muncul secara tiba-tiba pada kulit. Ternyata kini terbukti bahawa badan lebam adalah bukan berpunca daripada hantu. Dah tak pasal-pasal hantu dapat salah!
Oleh itu, jika anda kerap mengalami badan lebam tanpa sebab, buatlah pemeriksaan kesihatan di hospital berdekatan untuk elak dari perkara yang serius.
Semoga Bermanfaat!
Sumber: Mstar


Badan Letih? 10 Tabiat Perlu Ubah Sempena Tahun Baru

Pernah tak anda rasa badan letih sangat meskipun baru sahaja bangun dari tidur? Sedangkan anda masuk bilik awal malam tadi dan tidur dengan lena.
Akibatnya, seharian anda rasa kurang bermaya dan tidak dapat fokus pada satu kerja pun. Moody pulak tu!
Selain kurang tidur, apakah yang menyebabkan badan cepat letih?

1. Kurang minum air
Bila badan kurang air, darah menjadi pekat menyebabkan perjalanannya ke seluruh badan menjadi lambat, dalam masa yang sama, jantung juga berdegup lambat seperti biasa menjejaskan pengaliran oksigen dan nutrisi ke otot serta organ badan. Itu yang menyebabkan badan letih dan lesu kerana kurang oksigen dan nutrisi yang diperlukan.
2. Tidak ambil/lewat sarapan
Waktu pagi memang sibuk kerana banyak yang perlu diuruskan sebelum bergerak ke tempat kerja hingga tidak sempat hendak makan sarapan pagi. Sebenarnya anda perlu makan selepas sejam bangun tidur. Apabila tiada makanan dalam badan, maka menjadi punca badan letih dan mengantuk kerana kekurangan tenaga.

3. Kurang pengambilan zat besi
Amalkan makan kacang, telur, tofu, sayur-sayuran hijau gelap, kacang lepa dan makanan tinggi vitamin C.

4. Banyak makan ‘junk food’
Kerap makan junk food dan processed food antara faktor utama badan mudah letih kerana kandungan gula dan garam yang tinggi mengurangkan nutrisi yang diperlukan oleh badan.
5. Terlalu banyak berfikir
Anda memandang satu isu atau tugasan sebagai satu bebanan yang berat sehingga terlalu memikirkannya. Akibatnya mental anda cepat terasa penat dan mengganggu badan secara keseluruhan.
Senaraikan perkara yang penting dan cuba utamakan perkara mengikut keutamaan supaya fikiran tidak terbeban.
6.Anda mahu jadi ‘perfectionist’
Apabila anda ingin menjadi dan kelihatan seorang perfectionist, anda cenderung melakukan sendiri dari sekecil-kecil perkara hingga semuanya demi mencapai result kerja yang diingini. Hasilnya, anda letih dari segi emosi dan tenaga.
7. Meja berselerak
Kajian dari Universiti Princeton mendapati meja kerja yang berselerak sebenarnya membuatkan anda tidak dapat fokus dengan sebaiknya. Selain itu, ia juga mengehadkan kemampuan otak untuk berfikir. Ini semua membuatkan badan cepat letih kerana banyak gangguan di sekeliling anda.
8. Memikirkan hal pejabat meskipun sedang bercuti
Anda sering memikirkan hal berkaitan dengan pejabat meskipun anda sedang bercuti di rumah. Pada waktu cuti, anda sepatutnya merehatkan minda dan badan bukannya setiap jam, check e-mel pejabat dan menyelesaikan masalah berbangkit dari rumah.
9. Leka layari internet sebelum tidur
Mata sudah mengantuk dan sambil berbaring, anda pun melayari internet di handphone. Diam tak diam, rupanya sudah dua jam anda sibuk membaca e-mel dan FB. Secara tak langsung, anda masuk tidur melampaui waktu yang sepatutnya.
10. Minum minuman berkafein sepanjang hari
Paling banyak anda boleh minum pun adalah antara satu hingga tiga cawan satu hari. Jika melebihi daripada itu, boleh menjejaskan putaran waktu tidur dan jaga anda. Pastikan juga anda minum kopi enam jam sebelum waktu tidur kerana anda mungkin tidak boleh tidur.
Jadi, yang mana satu anda selalu lakukan?
Ubah tabiat itu agar anda tidak lagi letih untuk menghadapi tahun baru ini. Badan yang segar memberi anda lebih keyakinan!


8 Sebab Kenapa Ada Orang Asyik Rasa Sejuk Padahal Orang Lain Macam Biasa Je

“Wei, kuatkanlah sikit air cond tu. Panas ni…. Kau tak panas ke? Siap ber’sweater’ bagai… Pelik betullah aku. tengok.”
Mesti ramai antara kita yang pernah jumpa orang macam ni. Nak-nak lagi bila dekat ofis tu kan. Ada je salah seorang daripada kita yang hari-hari pakai baju sejuk.

Rasa pelik jugak kan kalau difikir-fikir balik.
Atau mungkinkah anda salah seorang daripada mereka yang cepat rasa sejuk berbanding orang lain?

Agaknya kenapa orang begini tak tahan sejuk? Adakah disebabkan masalah kesihatan atau memang ianya memang normal?

Menurut Health.com, ada beberapa sebab seseorang lebih cepat berasa sejuk berbanding orang lain dan asyik berasa sejuk hampir setiap masa (cold intolerance).
8 Sebab Anda Selalu Rasa Sejuk Berbanding Orang Lain
1. Anda Seorang Perempuan
Selalunya ramai yang selalu tak tahan sejuk ni adalah di kalangan perempuan. Kalau tengok orang lelaki tu relaks je walaupun diorang duduk betul-betul bawah air cond tu kan?
Sebenarnya ada kajian menunjukkan bahawa secara umumnya orang lelaki akan berasa selesa pada suhu 22 darjah Celsius. Manakala orang perempuan pula memerlukan suhu 24.8 darjah Celsius untuk berada dalam keselesaan yang sama.
So, akhirnya terjawab persoalan kenapa  isteri selalu conquer selimut bila tidur malam-malam tu kan? Hehe.

2. Anda Terlalu Kurus
Kalau kurang berat badan, iaitu BMI lebih kurang 18.5 atau kurang, anda juga akan cepat berasa sejuk. Sebabnya, bila kurang berat badan, seseorang mempunyai lapisan lemak yang kurang untuk membaluti tubuh.
Tapi ini tak bermakna anda perlu makan sebanyaknya untuk berasa normal ya! Otot dalam tubuh juga membantu mengawal suhu tubuh dengan menghasilkan haba. Jadi, membina otot dengan makan makanan sihat serta membuat senaman dapat membantu anda mengelakkan rasa sejuk yang keterlaluan.
Foto Kredit: medicalnewstoday.com
3. Anda Tak Cukup Tidur
Kalau anda selalu tak cukup tidur, ia juga boleh jadi salah satu punca badan mudah berasa sejuk.
Sebuah kajian Sleep Journal membuktikan bahawa walaupun anda cuma kurang tidur 1 malam saja, tubuh anda akan lebih mudah kehilangan haba.
Saintis mengatakan hal ini terjadi disebabkan kurangnya rehat yang cukup. Apabila ini berlaku, tubuh tidak dapat pulih sepenuhnya dan akan berasa stres.
www.govloop.com
4. Anda Kekurangan Zat Besi
Adakah anda kerap mengambil makanan tinggi zat besi seperti daging, telur, sayuran hijau dan makanan laut? Semua makanan ini penting dalam diet harian anda kerana zat besi adalah mineral yang akan bekerja mengangkut oksiden ke seluruh tubuh. Ia juga akan membawa nutrien serta haba ke setiap sel dalam sistem tubuh.
Maka, tanpa zat besi yang cukup, sel darah merah tidak dapat berfungsi dengan efisyen dan anda boleh menggigil kesejukan walaupun orang lain relaks aja!

5. Anda Kurang Minum Air
Jangan ingat air ni untuk sejukkan badan saja tau. Sebenarnya masalah dehidrasi juga mungkin boleh menjadi sebab kenapa badan kita mudah berasa sejuk.
Ini kerana, apabila kita kurang minum air, tubuh kita menjadi lebih sensitif terhadap suhu ekstrem. Air yang mencukupi juga membantu melancarkan metabolisme di samping memastikan suhu badan berada pada kadar yang optimum.
Foto Kredit: ullagabay.com
6. Ada Masalah Tiroid
Sejenis kondisi yang dikenali dengan nama hypothyroid anda mungkin salah satu punca anda sering berasa sejuk. Ianya berlaku apabila kelenjar tiroid yang berbentuk rama-rama pada leher tidak memproduksikan hormon tiroid yang cukup, lalu membuatkan kadar metabolisme menjadi perlahan dan seterusnya melambatkan tubuh menghasilkan haba yang cukup.
Kondisi ini lebih cenderung berlaku pada wanita yang baru melahirkan dan berumur 60 tahun ke atas. Lain-lain simptom tiroid ini termasuklah keguguran rambut, kulit yang kering dan keletihan.
Foto Kredit: womenshealth.gov
7. Kurang Vitamin B12
Selain zat besi, Vitamin B12 juga penting kerana kekurangannya boleh menyebabkan anemia, kurang darah merah lalu menjadikan seseorang sentiasa berasa sejuk.
Vitamin B12 ini banyak terdapat dalam daging, ikan serta produk tenusu.
Foto Kredit: Penn Medicine
8. Masalah Peredaran Darah
Masalah peredaran darah atau poor circulation ini lazimnya boleh berlaku disebabkan tabiat seharian atau kondisi kesihatan yang berkait rapat dengan merokok, tekanan darah tinggi, masalah diabetes atau usia yang semakin tua. Ianya berlaku apabila arteri menjadi sempit atau tersumbat lalu menghalang peredaran darah berlaku dengan normal.
Selain rasa sejuk, seseorang juga cenderung berasa kejang atau cramp pada kaki dan tangan, serta anggota tertentu seperti hidung dan telinga.
Foto Kredit: canadianpharmacymeds.com
Buat Pemeriksaan Kesihatan Sekiranya Perlu
Menurut pakar, selalu berasa sejuk ni biasanya bukanlah sesuatu yang kronik. Jadi pakailah pakaian yang selesa untuk membantu kita berasa selesa.
Tapi kalau asyik menggigil dan rasa sejuk sangat berbanding orang lain dalam bilik yang sama, tak salah kalau kita buat pemeriksaan kesihatan untuk mengetahui puncanya dengan lebih mendalam. Antara komplikasi yang memerlukan perhatian adalah Reynauld Disease, di mana kulit seseorang berubah warna apabila keadaan sejuk.
Jadi, kalau ada sesuatu yang dibimbangi, berjumpalah doktor ya.


Nampak Macam Biasa Badan Sejuk Tapi Berpeluh, Rupanya Bahaya, Ini Puncanya!

Pernah tak anda alami masalah badan sejuk tapi berpeluh? Kadang-kadang mesti terfikir perkara ini terjadi kerana cuaca panas atau penghawa dingin di rumah kurang sejuk.
Keadaan ini dipanggil peluh sejuk dan tidak boleh dibiarkan kerana ia terjadi disebabkan masalah kesihatan. Artikel kali ini kami akan kupaskan punca badan sejuk tapi berpeluh dan cara mengatasinya.

Baca juga: Jangan Biarkan Kalau Darah Haid Keluar Sedikit, Anda Mungkin Ada Masalah Kesihatan!
BADAN SEJUK TAPI BERPELUH: BAHAYA ATAU TIDAK?

1. MENOPAUS

Menopaus adalah keadaan di mana wanita berhenti haid secara kekal. Pada masa ini, perubahan ketara dalam pengeluaran hormon estrogen dan progesteron badan dipercayai menjadi punca badan berpeluh.
2. PENGAMBILAN UBAT
Pengambilan ubat tertentu boleh dikaitkan dengan badan berpeluh pada waktu malam. Steroid dan ubat-ubatan yang diambil untuk menurunkan demam, seperti aspirin atau acetaminophen secara paradoks boleh menyebabkan berpeluh.
Sesetengah orang, pengambilan kafein secara berlebihan boleh menjadi punca badan berpeluh. Penggunaan alkohol dan dadah juga boleh meningkatkan risiko berpeluh pada waktu malam.
3. MASALAH HORMON
Perubahan endokrin yang mengawal tahap hormon dalam badan, boleh dikaitkan dengan masalah berpeluh. Antara masalah hormon yang berkaitan dengan peluh malam termasuk hipertiroidisme, diabetes dan paras hormon seks yang tidak normal.
Bahagian otak yang mengawal suhu badan dikenali sebagai hipotalamus juga terlibat dalam sistem endokrin. Disfungsi hipotalamus mungkin merupakan isu asas yang berkaitan dengan ketidakseimbangan hormon dan peluh malam.
4. JANGKITAN KUMAN
Jangkitan tuberkulosis adalah jangkitan yang paling kerap dikaitkan dengan badan berpeluh walaupun sejuk. Buat anda yang tak tahu, badan berpeluh waktu malam juga merupakan simptom jangkitan HIV. Jangan biarkan!
5. HAMIL
Tahap hormon yang berubah-ubah semasa kehamilan juga boleh menyebabkan anda mengalami peluh sejuk. Peluh sejuk lebih kerap berlaku semasa trimester pertama (minggu 1 hingga 14) dan trimester ketiga (minggu 27 hingga bersalin).

CARA MENGATASI
Peluh mungkin berterusan sehingga beberapa minggu selepas melahirkan kerana hormon masih belum stabil.
Untuk mengatasi masalah ini, boleh cuba beberapa cara di bawah:
– Minum air sejuk sepanjang malam.
– Gunakan bantal dan sarung tilam yang ada gel penyejuk.
– Pakai baju tidur yang longgar, ringan, kapas atau linen.
– Bersenam setiap hari dengan berjalan, berenang, menari, berbasikal dan lain-lain.
– Bersantai sebelum tidur menggunakan teknik pernafasan dalam, relaksasi dan meditasi.
– Gunakan kipas bilik tidur, tidur dengan tingkap terbuka, atau hidupkan penghawa dingin.
– Simpan pek sejuk di bawah banta, kemudian balikkan bantal untuk tidur permukaan yang sejuk.
– Elakkan makanan dan minumun yang menyebabkan peluh sejuk seperti alkohol, makanan pedas, kafein dan rokok.
Dapatkan rawatan doktor sekiranya masalah ini berlarutan sehingga mengganggu tidur anda.
Sumber: Mayo Clinic, Sleep Foundation & Cleveland Clinic


Punca Bayi Alami Sindrom Flat Head & Ini 6 Bantal Yang Sesuai Untuk Mereka

Pernah atau tidak anda merasakan kepala bayi anda kelihatan leper? Jaga-jaga, itu mungkin flat head syndrome! Flat head syndrome ini adalah perkara biasa tetapi boleh membuat ramai ibu bapa panik kerana pelik apabila melihat keadaan bayi mereka mempunyai kepala yang rata dan tidak bulat.
Flat head syndrome atau dalam kata saintifiknya ialah plagiocephaly merupakan satu keadaan di mana kepala bayi kelihatan leper atau rata di satu bahagian.

Baca juga: Bayi Selalu Mengamuk?Rupanya Ini Cara Nak Legakan Perut ‘Berangin’ Bayi
PUNCA KENAPA BAYI MEMPUNYAI FLAT HEAD SYNDROME DAN CARA MENGATASINYA
Oleh kerana tengkorak bayi masih lembut, bentuk bulat kepalanya mungkin kelihatan kurang sempurna semasa proses kelahiran. Bukan itu sahaja, apabila bayi menghabiskan sebahagian besar waktunya tidur dengan cara terlentang, duduk terlalu lama di rocking chair atau tempat duduk bayi di dalam kereta (baby car seat), ia juga boleh mengakibatkan kepala bayi menjadi leper.

Tetapi, apakah sebenarnya yang menyebabkan flat head syndrome atau plagiocephaly ini terjadi?

Antara sebab berlakunya sindrom ini adalah kerana:-
– Kedudukan semasa tidur
– Lahir dengan kembar yang lain
– Penggunaan forceps atau vakum semasa bersalin
– Kelahiran awal (pra-matang)
Sekiranya anda seorang ibu kepada bayi yang baru lahir, ini mungkin salah satu perkara yang boleh menyebabkan anda berasa bimbang. Tetapi, jangan risau kerana simptom ini biasanya mudah dilihat, terutamanya apabila anda memandikan bayi dan kelihatan bentuk kepala bayi lebih menonjol.
Jadi, cara yang tepat anda boleh kenal pasti simptom ini adalah melalui cara berikut:-
– Mempunyai kawasan rata atau kawasan belakang kepala yang senget ke sisi
– Telinga tidak rata
– Rambut kurang di satu kawasan
– Terdapat ketulan tulang yang menonjol di bahagian tengkorak
– Hilang bahagian lembut atau juga disebut sebagai fontanel di kepala
Sekiranya anda menyedari terdapat beberapa simptom ini pada si kecil, ada baiknya anda berjumpa dengan pakar pediatrik anak anda untuk penilaian yang lebih tepat bagi meredakan kebimbangan anda.
6 BANTAL KHUSUS UNTUK BAYI BAGI MENGELAKKAN FLAT HEAD SYNDROME
1. Mama’s Choice Flat Head Prevention Pillow
2. W WelLifes Baby Pillow
3. Mokeydou Baby Pillow
4. Boppy Original Newborn Lounger
5. Clevamama ClevaFoam Toddler
6. OCCObaby Infant Baby Head Shaping Memory Pillow


Lambatnya Nak Tunggu Anak Habis Makan. Ini 5 Tips Supaya Anak Tak Jadi ‘Slow Eater’

“Dari tadi kita suruh makan tak habis-habis. Entah apa dibuatnya dengan nasi tu. Bukannya banyak sangat pun. Kalau tak disuap macam tulah. Aduhai…”
Memang ada budak yang jenisnya bila makan tu memang slow sangat. Kejap termenung, kejap bermain, kejap berbual. Kalau tak disuap, memang hampir satu jam jugalah menunggunya. Itupun kalau kita pantau dan suruh cepat. Kalau tak, entah bilalah makanan tu nak habis.

Menurut Dr Chu Hui Ping, seorang Pakar Kanak-kanak di Raffles Children Center Singapore, adalah normal untuk kanak-kanak melalui satu fasa di mana mereka akan makan dengan begitu lambat. Fasa ini dikenali juga sebagai slow eating.
Berikut adalah antara ciri-ciri slow eater:

Mengambil masa 45 minit atau lebih untuk menghabiskan makanan.
Kebanyakan makanannya tak bersentuh walaupun dah ‘makan’ lebih 30 minit
Selalu bermain dengan makanan
‘Simpan’ makanan dalam mulut dan mengunyah dengan lambat
Setiap 2-3 minit kena disuruh, barulah nak suap makanan ke dalam mulut
Asyik nak minum air selepas setiap suapan

Kalau anak anda mempunyai ciri-ciri di atas, sahlah anak anda seorang slow eater. Mesti kadang-kadang stres nak menunggu dia makan. Akhirnya kalau kita suapkan, barulah cepat sikit habis makanannya, kan?

Tapi, takkanlah setiap kali nak bersuap. Macam mana nak latih anak supaya dapat makan sendiri dengan lebih cepat?
5 Tips Atasi Anak Yang Makan Lambat
1. Elakkan ‘Distraction’
Pertama sekali, pastikan anak duduk di meja makan tanpa sebarang gangguan. Tengok TV, handphone atau gajet adalah BIG NO sebab ini semua akan mengalihkan perhatiannya daripada makanan yang berada di depan mata.
Tabiat ini juga tak sepatutnya diamalkan oleh orang dewasa kerana minda kita tidak dapat fokus pada makanan dan rasa kenyang. Akibatnya kita akan cenderung terlebih makan apabila terlalu asyik menonton TV atau bermain handphone.
Foto Kredit: sanfrancisco.cbslocal.com
2. Hiaskan Makanan Dengan Menarik
Cuba buat masa makan lebih seronok dengan melakukan beberapa cara kreatif untuk menghiasnya. Contohnya, anda boleh memotong roti berbentuk hati, memotong buah dengan bentuk bintang, atau membuat bento comel yang dapat menarik minat mereka untuk makan.
Kalau nak tengok contoh, boleh google saja atau rujuk artikel kami yang pernah diterbitkan : Comelnya, Ini 30 Idea Bekal Makanan Anak Ke Sekolah Untuk Sebulan! Tak Payah Pening Lagi
Mesti semangat nak buat dan mencurah-curah idea, insha Allah anak pun seronok nak makan.

3. Duduk Bersama Anak
Biasakan anak duduk semeja dengan kita sewaktu makan sekeluarga.
Ada anak yang memang slow eater sebab mereka memang susah sikit nak makan. Tapi ada juga yang sengaja makan lambat sebab mahukan perhatian daripada ibu bapa.
Jadi kalau anda jenis yang sentiasa sibuk dan tak sempat makan bersama anak, duduklah bersama anak ketika mereka makan.
Foto Kredit: bebegimlemutluyum.com
4. Kurangkan Snek
Kanak-kanak memang sukakan snek. Air kotak, roti krim, biskut dan macam-macam lagi. Walaupun kita bagi snek berkhasiat seperti buah-buahan, cuba elakkan pemberian snek ini kalau masa makan dah hampir tiba.
Snek-snek ini akan menyebabkan anak anda kenyang buat sementara waktu dan secara tak langsung ia juga memusnahkan selera makan mereka untuk makanan sebenar. Sebab itulah bila makan nasi, lambat sangat nak habis!

5. Bersikap Realistik
Anak-anak akan tetap bersifat keanak-anakan, jadi jangan expect mereka untuk makan seperti orang dewasa. Betul, mereka boleh dilatih untuk makan dengan baik. Tapi, ia memerlukan masa dan kesabaran yang tinggi.
Jadi, kita kenalah plan masa yang sesuai supaya anak dapat makan dengan relaks. Kemampuan anak untuk mengunyah dah tentu tak sama dengan orang dewasa. Selain itu, ambil perhatian pada portion yang sesuai supaya anak tak rasa overwhelming sangat bila nampak terlalu banyak makanan dalam pinggannya. Kalau anak jenis yang tak suka makan nasi, tak apa. Boleh banyakkan menu seakan finger food seperti rice ball dan sebagainya. Dengan cara ini, anak akan lebih teruja untuk makan dan Mama pun kuranglah rasa stres.

Setkan Masa 30 Minit Untuk Makan
Biasakan anak untuk makan dalam masa 30 minit setelah makanan dihidangkan pada mereka. Setelah 30 minit berlalu, makanan akan menyejuk dan menjadi kurang enak. Lepas 30 minit, mungkin lebih ‘liat’lah anak nak habiskan makanan mereka. Kebanyakan makanan tentulah lebih sedap untuk dimakan panas-panas, kan?
Apapun, Mama jangan susah hati kalau anak makan lambat. Ia adalah normal dan tabiat ini boleh diatasi dengan sedikit latihan dan kesabaran!


Kerap Menangis, Tak Mahu Diletak. Ini 9 Tanda ‘High Need Baby’ Yang Buat Mama Luarbiasa Letih

“Kenapa anak aku tak macam anak orang lain? Ini tak kena, itu tak kena, asyik menangis aja…. Stresnya! Apa silap aku?”
Tahukah anda, setiap bayi dilahirkan dengan personaliti mereka sendiri. Walaupun bayi menangis itu normal, ada sebahagian daripada bayi tergolong dalam ‘high need baby’, di mana mereka ini lebih cerewet berbanding bayi-bayi biasa.

Kebanyakan masa, kita rasa keliru dengan cara kita menjaga mereka. ‘High need baby’ ini akan buat kita tertanya-tanya: Betulkah apa yang kita buat? Kenapa anak masih menangis lagi? Apa lagi yang tak kena? Kenapa aku tak boleh tenangkan anak sendiri? Kenapa anak orang lain tak macam ni?
Ini antara tanda bayi anda mungkin tergolong dalam kategori ‘high need’.

9 Tanda ‘High Need Baby’ Yang Buat Mama Luarbiasa Letih
1. Bayi Asyik Menangis Tanpa Sebab
Bayi menangis adalah normal kerana ia adalah cara mereka berkomunikasi. Biasanya bayi akan menangis atau merengek apabila lampin mereka basah, lapar, panas atau mahu didukung. Tapi apa yang membezakan ‘high need baby’ ini adalah mereka seolah-olah menangis sepanjang hari dan SANGAT SUSAH untuk ditenangkan.

Bukan itu saja, tangisan mereka juga sangat kuat sampai orang sekeliling mungkin boleh salah anggap yang kita ni dera anak. Kalau tak kena cara, tangisan dan teriakan mereka boleh menjangkau hingga 1-2 jam tanpa sebab yang dapat dikenalpasti.
Foto Kredit: themotherofnine9.wordpress.com
2. Susu Sebagai ‘Penyelamat’
‘High need baby’ bukan saja menyusu untuk mendapatkan nutrisi, tetapi mereka juga menganggapnya sebagai comforting tool. Maka tidak hairanlah bayi ini akan menyusu hingga 30-45 minit dalam satu-satu masa berbanding hanya 5 minit jika dibandingkan dengan bayi biasa.
Kekerapannya pula boleh mencecah 20 kali atau lebih dalam sehari! Mama yang menyusu badan mesti terasa ‘lunyai’ dan longlai apabila berhadapan dengan situasi ini.
Foto Kredit: breastfeedingbasics.com
3. Kurang Tidur / Kerap Terjaga
Bila tengok newborn semuanya suka tidur. Tapi ‘high need baby’ akan benar-benar buat anda faham bagaimana rasanya berjaga sepanjang malam.
Nak tidurkan mereka bukan main lama prosesnya. Tapi bila tidur, sekejap sangat. Tidur pun acah-acah saja. Dengar bunyi sikit dah terjaga, mata membulat dan tak mahu tidur semula.
http://wisgoon.com/
4. Tak Mahu Dengan Papa
Kebanyakan ‘high need baby’ cuma mahu dengan Mama, Mama, dan Mama. Dia TAK MAHU dengan orang lain WALAUPUN PAPA. Nak harapkan atuk dan nenek, kirim salam ajalah… Lagi menjerit dibuatnya.
Memang haru Mama dibuatnya sebab bayi sebegini memang susah berenggang dengan mereka. Nak buat kerja lain payah, badan pun lenguh seharian mendukung dan ‘menghadap’ mereka.
Foto Kredit: medicalonline.hu
5. Unpredictable
Selepas 2-3 bulan, selalunya Mama boleh mengagak waktu tidur bayi, waktu bangunnya, jadual ‘membuang’nya, cara memujuknya atau rutin kegemarannya. Berbanding ‘high need baby’, mereka ini seolah-olah tiada rutin dan sukar dijangka.
Bahkan, kebanyakan ibu ayah masih lagi tercari-cari apa yang disukainya.
Foto Kredit: positively.com
6. Picky Eater
Kita tengok orang lain excited nak sediakan macam-macam makanan untuk bayi bila dia dah boleh makan. Tapi kita pula masih tak mampu sediakan walaupun 1 makanan yang anak suka makan. Frustnya!
Inilah juga salah satu tanda ‘high need baby’. Semalam dia macam ok bila kita bagi makan epal, tapi hari ni bukan main tak suka. Padahal sama saja. Hairan kita dibuatnya.

7. Tak Suka Dibedung
Ini satu tanda yang mudah untuk anda perhatikan pada bayi. Cuba bedungkan dan tengok sama ada dia meraung atau tidak. Kalau meraung, kemungkinan besar bayi anda adalah ‘high need baby’.
Kebanyakan bayi suka dibedung kerana ia memberi rasa selesa dan selamat, seolah-olah dipeluk, seperti ketika dalam rahim ibu dulu. Tapi tidak bagi ‘high need baby’ kerana mereka lebih suka buat gaya bebas!

8. Mahu Didukung, Didodoi Setiap Masa
Mereka mahu didukung, digoyang, ditolak dalam stroller, atau apa saja keadaan asalkan bukannya duduk diam-diam atau bermain sendiri.
Sesetengah keluarga boleh bawa bayi ke restoran untuk makan bersama sambil bayi didudukkan di high chair – tapi ini agak mustahil bagi ‘high need baby’. Kalau tak makan bergilir, dah tentu bayi akan menangis dan menjerit. Lebih baik ‘tapau’ dan makan di rumah.
Foto Kredit: verywellfamily.com
9. Ibu Ayah Sering Buntu, Letih Yang Luarbiasa
Memiliki bayi sebegini tentunya mencabar dan kadangkala mengelirukan. Sampai satu masa, kita sendiri rasa buntu dengan apa yang mereka perlukan.
Letihnya jangan ceritalah. Memang susah nak cakap melainkan kalau anda sendiri pernah mempunyai anak yang memiliki semua ciri ini.
Foto Kredit: webmd.boots.com
Antara Sebab Utama Kebanyakan Ibu Berhenti Kerja
Boleh dikatakan inilah antara sebab utama kebanyakan ibu berhenti kerja dan jaga sendiri anak mereka. Bukannya memanjakan, tapi inilah situasi yang sukar difahami oleh orang lain.
Selain sukar mendapatkan pengasuh yang sesuai untuk melayan karenah mereka, ibu bapa juga risau kalau-kalau pengasuh tak tahan menjaga anak yang demanding begini. Takut-takut terlalu stres dan lain pula yang jadi.
Jika sebelum ini anda merasakan anda seorang saja yang ada anak begini, percayalah anda bukan keseorangan. Walaupun tak ramai, tapi masih ada ibu bapa yang pernah melalui pengalaman menguruskan anak yang berkeperluan tinggi begini. Sayalah salah seorang daripadanya!

*Sumber rujukan: AskDrSears.com, BellyBelly, HuffingtonPost.com


“Kalau diingat-ingat masa bersalin hari tu, Irfan punya menjerit bukan main kuat. Tapi, tengah panik-panik tu, tak terfikir pula apa punca bayi menangis apabila dilahirkan. Ada yang kata bahaya kalau bayi tak menangis, betul ke?”
Setelah berhempas pulas dalam bilik bersalin, selalunya ibu dan ayah akan menarik nafas lega apabila mendengar tangisan pertama bayi. Namun, pernahkan anda terfikir apa sebenarnya punca bayi menangis sebaik sahaja dilahirkan?

Berikut adalah beberapa fakta dan keajaiban yang menarik untuk anda tahu tentang tangisan pertama bayi.
Foto Kredit: mamme24.it

7 Perkara Anda Tak Tahu Tentang Tangisan Pertama Bayi
Tahukah anda, apabila bayi dilahirkan, bayi akan menangis dalam tempoh 30-60 saat pertama dalam hidupnya. Ada banyak punca bayi menangis pada ketika ini dan ianya adalah salah satu petanda penting dalam menunjukkan keadaan kesihatan bayi.

1. Menstimulasikan Sistem Pernafasan Bayi
Secara sainsnya, tangisan pertama bayi sering dikaitkan dengan bayi yang sihat. Ini kerana, ia menunjukkan paru-paru bayi dapat berfungsi dengan normal.
Selama bayi berada dalam rahim, bayi bergantung kepada plasenta dan tali pusatnya untuk bernafas dan mendapatkan makanan. Setelah dilahirkan, bayi  akan mengambil nafas untuk pertama kalinya melalui perubahan peredaran darah. Tangisan dapat membantu menyedut sisa cecair air ketuban yang masih berbaki di dalam peparu atau liang pernafasannya. Tindakan ini membuka ruang untuk laluan oksigen sekaligus mengembangkan peparunya.
Foto Kredit: doctorvid.com
2. Membantu Pergerakan Bayi
Setiap bayi akan menangis tidak kiralah bayi dilahirkan secara normal mahupun pembedahan.
Selain memberi laluan kepada pernafasan bayi, proses bayi menangis ini juga dapat membantu bayi secara fizikal. Ini kerana, apabila bayi menangis, tubuhnya akan turut bergerak secara automatik.
Foto Kredit: keyword-suggestions.com
3. Kesan Emosi Yang Menakjubkan Kepada Ibu
Seperti dilaporkan dari Telegraph, ibu yang mendengar tangisan bayi akan memberi respon semulajadi yang menakjubkan. Dalam kajian tersebut, saintis mendapati respon yang meningkat pada bahagian otak ibu yang mengawal sifat empati, tindakan, dan motif.
Selain itu, secara emosinya ia membantu ibu mengatasi segala kesakitan dan melonjakkan kegembiraan yang tidak terkira setelah bersabung nyawa untuk melahirkan bayi. Sebab itulah ramai yang ‘lupa’ rasa sakit bersalin sebaik saja mendengar bayi menangis!
Foto Kredit: simplybirthnh.com
4. Ia Bukan Kali Pertama (Sebenarnya)
Menangis sebenarnya bukanlah perkara baru bagi bayi. Seperti yang dilaporkan oleh sebuah jurnal, bayi telah menangis sejak di dalam kandungan lagi.
Tetapi, semasa di dalam kandungan, bayi menangis tanpa suara. Sebaliknya, menunjukkan reaksi yang sama seperti membuka mulut, menekan lidah, menarik nafas beberapa kali, dan perbuatan mencebikkan bibir bawah – semuanya adalah ciri bayi yang sedang menangis cuma ianya tidak mengeluarkan suara!
Foto Kredit: netdoctor.co.uk
5. Beberapa Lagi Punca Bayi Menangis
Antara beberapa lagi faktor seperti perbezaan ketika dalam rahim dan di dunia sebenar dari segi suhu, ‘weightlessness’ (bayi berasa ringan ketika dalam kantung air ketuban), dan juga pencahayaan. Ini semua juga menyumbang kepada punca bayi menangis sebaik sahaja dilahirkan.
Bayi yang baru lahir amat sensitif dan dapat mengesan perbezaan pada persekitaran baru ini lalu memberi respon dengan menangis sebagai salah satu cara berkomunikasi.
Foto Kredit: efenem
6. Apa Yang Dilakukan Kalau Bayi Tidak Menangis?
Kadangkala, ada bayi yang tidak akan menangis sebaik sahaja dia dilahirkan. Dalam kes yang normal, biasanya doktor akan membantu menyedut lebihan cecair pada peparu dan laluan pernafasannya dan bayi kemudiannya akan menangis beberapa minit selepas itu.
Jika masih tidak berhasil, doktor akan terus membantu merangsang tangisan pertama bayi dengan mengurut lembut pada dada atau kaki bayi.
Walaubagaimanapun, jika bayi tidak menangis dan diiringi dengan tanda fizikal lain yang merisaukan, maka bayi perlu dibawa ke Neonatal ICU untuk pemeriksaan lanjut.
Foto Kredit: metro.co.uk
7. Kesan Jangka Masa Panjang Kepada Bayi
Seperti yang kita tahu, tangisan pertama ini penting untuk ‘kick-start’ sistem pernafasan bayi agar dapat berfungsi dengan efisyen. Jadi, apa kesannya jika bayi tidak mengeluarkan tangisan apabila dilahirkan?
Menurut MomJunction, bayi yang tidak menangis sebaik saja dilahirkan biasanya mempunyai masalah seperti sinus atau selsema yang kerap pada tahun pertamanya. Kebarangkalian untuk menghidapi jangkitan hidung, tekak, atau bahagian dalam telinga yang mampu menjadi penyebab bayi bermasalah pendengaran atau pertuturan juga adalah lebih tinggi.
Foto Kredit: sumanimama.lt
Tangisan Yang Mendamaikan
Kini anda tahu punca bayi menangis sebaik sahaja dia dilahirkan ke dunia dan betapa pentingnya fungsi ini dalam perkembangan kesihatannya.
Jika dikenangkan kembali saat melahirkan dahulu, ianya amat mendamaikan bukan?


Stresnya! Ini 5 Sebab Bayi Hanya Mahu Menyusu Di Sebelah Payudara

Bunyinya macam kelakar, tapi hanya ibu-ibu menyusu yang faham betapa stresnya apabila bayi hanya mahu menyusu pada sebelah payudara saja.
Mana tidaknya, sebelah payudara akan berasa ringan, manakala sebelah lagi akan berasa terlalu penuh. Sampai leaking dan ada kalanya bengkak. Kalau berterusan, ia tentu akan menyukarkan urusan harian dan boleh menjadi punca mastitis.

Jika anda mengalaminya, cuba semak 5 perkara ini.
5 Sebab Bayi Hanya Mahu Menyusu Di Sebelah Payudara
Berikut adalah antara punca bayi lebih gemar menyusu di sebelah payudara saja.

1. Masalah Untuk Melekap Dengan Betul

Jika ini kali pertama anda menyusu, anda mungkin mengalami masalah puting tenggelam.
Bayi baru lahir terutamanya masih belajar untuk mendapatkan lekapan yang betul (good latch). Maka secara semulajadinya mereka akan memilih payudara yang lebih mudah dihisap.
Seperkara lagi, bayi juga lebih susah menghisap puting pada payudara yang terlalu penuh dan bengkak.
Foto Kredit: babygooroo.com
2. Lebih Serasi Dengan Aliran Susu
Payudara yang lebih digemari oleh bayi mungkin memiliki susu yang lebih laju atau perlahan, sesuai dengan kecenderungan bayi mengikut umur tertentu.
Jika bayi masih kecil, mereka mungkin sukar meminum daripada payudara yang beraliran terlalu laju, dan begitulah pula sebaliknya.
Foto Kredit: themominmemd.com
3. Baru Lepas ‘Cucuk’
Jika bayi tiba-tiba tidak mahu menyusu pada sebelah bahagian payudara, mungkin faktor yang menjadi punca kepada masalah ini bukanlah payudara itu, tetapi disebabkan oleh keselesaan posisi semasa menyusu.
Kadangkala, bayi berasa tidak selesa untuk dipegang pada sebelah bahagian selepas melalui vaksinasi atau imunisasi. Atau ada kalanya mungkin juga bayi terkena jangkitan pada sebelah telinganya.
Foto Kredit: healthimpactnews.com
4. Kebiasaan Ibu
Selain faktor di atas, tabiat bayi ini mungkin berpunca daripada kebiasaan ibu. Misalnya, jika ibu merasa paling selesa menggendong bayi dengan tangan kiri, maka bayi cenderung untuk lebih banyak menyusu pada sisi tersebut.
Mungkin juga ibu cepat lenguh apabila menyusukan pada bahagian kanan, maka secara tidak sengaja, ibu sendiri telah memendekkan sesi penyusuan pada sisi tersebut.
Foto Kredit: hee.nhs.uk
5. Masalah Kesihatan Ibu
Memang ada kes di mana bayi tidak mahu menyusu pada satu bahagian payudara disebabkan kanser. Ini kerana, kanser payudara boleh menjejaskan penghasilan susu.
Walaubagaimanapun, kes seperti ini adalah begitu terpencil. Tapi, jika anda mengesyaki sebarang ketulan yang luarbiasa dan mempunyai sejarah kanser dalam keluarga, berjumpalah dengan doktor untuk pemeriksaan lanjut.
Foto Kredit: realpregnancysigns.com
Jangan Risau, Ia Adalah Normal
Selagi bayi anda mendapat cukup susu dan aktif seperti biasa, anda tidak perlu begitu risau tentang hal ini.
Namun, ibu pasti berasa tidak selesa kerana berasa kurang seimbang pada payudara. Jika bayi masih tidak mahu menyusu di sebelah lagi payudara, pastikan anda mengepam atau memerah susu pada payudara tersebut untuk memastikan produksi susu tidak menjadi semakin perlahan atau terus terhenti.
Untuk memujuk bayi, cuba tawarkan payudara yang ‘kurang digemari’ ketika bayi berasa lapar atau masih mengantuk. Variasikan juga posisi menyusu yang berbeza untuk membantu bayi berasa lebih selesa.


9 Punca Bayi Selalu Muntah Selepas Menyusu & Tips Mengatasinya

“Aik, baru kejap menyusu dah muntah balik. Kenapa asyik jadi macam ni je? Perut masuk angin ke? Atau baby tak sihat?”
Bayi selalu muntah dalam proses menyesuaikan diri kepada penyusuan badan pada minggu-minggu awal kelahiran. Selain itu, ia juga berkait rapat dengan tabiat penyusuan, situasi sekeliling, atau perkembangan kesihatan bayi secara umum.

9 Punca Bayi Selalu Muntah Selepas Menyusu
Berikut adalah antara sebab bayi selalu muntah selepas menyusu dan cara mengatasinya.
1. Jeluak
Menurut Dr Rashdan Zaki bin Mohamed menerusi DoktorBudak.com, kebiasaanya, masalah susu yang diminum dan diluah semula (posseting /spitting up / jeluak / reflux) ini bukan masalah serius, bersifat sementara dan akan pulih sendiri dengan sedikit masa.

Masalah ini adalah disebabkan oleh otot esofagus yang sepatutnya berfungsi sebagai ‘pintu’ untuk menghalang kandungan isi perut dari ‘naik ke atas’ semula belum matang dan berfungsi sepenuhnya. Tambah beliau, hampir 50% hingga 60% bayi berusia lingkungan 3 bulan akan mengalami gejala ini. Ia dijangka akan apabila bayi berusia 1 – 2 tahun, tanpa memberi kesan besar terhadap kesihatan bayi tersebut. Maksudnya, anda tak perlu risau kerana bayi akan tetap membesar secara normal dan mempunyai tahap tumbesaran yang sihat.

2. Posisi Menyusu Kurang Selesa
Bayi yang belum biasa mungkin mengalami sedikit kesukaran untuk menyusu sambil berbaring. Maka, usahakan memposisikan kepala bayi secara menegak (upright position) semasa menyusu. Sendawakan bayi setiap kali selepas menyusu.
Selain posisi penyusuan, lekapan yang salah pada puting payudara mendorong bayi menghisap terlalu banyak udara bersama susu ibu. Seperkara lagi, jangan menggilirkan payudara ketika bayi masih aktif menghisap kerana tindakan ini juga boleh menyebabkan bayi menyusu dalam keadaan tidak tenang. Habiskan penyusuan di satu payudara dan tunggu bayi melepaskan payudara sendiri.
Foto Kredit: babybottles.com.au
3. Aliran Susu Terlalu Laju
Kadangkala, aliran susu badan juga terlalu laju sama ada semasa let down reflex atau kerana susu terlalu penuh. Untuk mengatasinya, perahkan susu sedikit sebelum menyusu bayi. Pastikan anda mengikut jadual dan jangan biarkan susu terlalu banyak hingga payudara terasa berat dan bengkak.
Bagi bayi yang menyusu menggunakan botol susu, periksa saiz puting sebelum membeli dan pastikan ia sesuai dengan umur bayi. Gantikan puting selepas 3 bulan sekiranya perlu. Sterilkan alatan penyusuan dengan cara yang betul.
Foto Kredit: kidspot.com.au
4. Minum Terlalu Banyak
Menyusu terlalu banyak dapat membuat perut bayi terlalu penuh, sehingga menjadi punca bayi selalu muntah selepas menyusu.
Biasakan bayi menyusu sedikit demi sedikit, namun lebih kerap.
Foto Kredit: themominmemd.com
5. Terlampau Aktif Selepas Menyusu
Amalan mengurut bayi dengan cara yang betul dapat membantu bayi lebih tenang, mengurangkan risiko refluks, kembung perut, serta melancarkan penghadaman. Tapi, elakkan menekan perut bayi selepas menyusu.
Selain itu, jangan menggoyang-goyangkan bayi atau menimang bayi sebaik selepas menyusu. Biarkan bayi bertenang seketika sebelum bergerak aktif.

6. Alahan
Cuba kenalpasti makanan yang dimakan oleh ibu sehingga menyebabkan bayi mendapat alahan perut dan memuntahkan semula susu yang diminum. Antara makanan yang biasa menjadi punca alahan bayi adalah susu lembu dan kafein.
Di samping itu, cuba elakkan bayi daripada terdedah kepada asap rokok kerana ia juga mungkin salah satu punca bayi selalu muntah.

7. Batuk & Berkahak
Demam, batuk, atau kahak yang banyak menyebabkan tekak bayi tidak selesa hingga menjadi punca bayi selalu muntah.
Lazimnya muntah ini mengandungi lendir atau kahak tersebut. Dapatkan pemeriksaan doktor jika batuk dan kahak berterusan sehingga mengganggu penyusuan.
Foto Kredit: vicare.vn
8. GORD (GastroOesophageal Reflux Disease)
Sesetengah masalah refluks dan muntah boleh menyebabkan masalah yang lebih serius dikenali sebagai GORD (GastroOesophageal Reflux Disease).
Gejala GORD yang biasa dikenalpasti termasuk jeluak susu, batuk selepas minum susu, berat badan tidak naik, tidak mahu menyusu, nampak kurang selesa untuk menyusu, badan bengkok ke belakang (arching of back). Terdapat juga gejala lain yang tidak spesifik seperti sakit perut dan meragam.
Jika bayi selalu muntah dan disyaki mengalami gejala ini, pastikan anda mendapatkan nasihat pakar untuk membantu mengatasinya.
Foto Kredit: dehabebekler.com
9. Jangkitan Lain
Bayi juga berkemungkinan untuk muntah disebabkan beberapa punca lain seperti jangkitan tekak, tonsil, jangkitan telinga atau masalah lain yang lebih terpencil seperti kencing kotor.
Oral thrush atau lidah putih pada bayi juga boleh menyebabkan ketidakselesaan pada bayi untuk menyusu dengan baik. Oleh itu, pastikan lidah dan mulut bayi dibersihkan dengan kerap dari semasa ke semasa.
Foto Kredit: elmarada.org
Bila Patut Risau?
Sungguhpun muntah adalah normal bagi kebanyakan bayi, jangan teragak-agak berjumpa doktor sekiranya muntah bayi anda diiringi dengan tanda-tanda ini:

abdomen bayi membengkak
tanda kekejangan
muntah berterusan yang teruk atau muntah berterusan selama lebih 24 jam
munculnya tanda dehidrasi seperti mulut yang kering, kurang air mata, ubun-ubun mengecut dan kurang kencing (menggunakan kurang daripada enam lampin sehari).
muntah yang memancut, terutama pada kanak-kanak berumur kurang 1 bulan
diiringi dengan demam tinggi, melebihi 38 darjah
muntah yang mengandungi darah
muntah cecair berwarna hijau
muntah selepas berlaku kecederaan kepada kepala
nampak bingung, mengantuk, lesu, dan tidak aktif
kembung perut, perut lebih buncit daripada biasa
sukar untuk makan / minum
meragam yang teruk

Kesimpulannya, bayi selalu muntah sama ada selepas menyusu atau pada bila-bila masa tidaklah merbahaya melainkan ia memperlihatkan kesan-kesan yang disebutkan di atas. Dapatkan pemeriksaan lanjut dan nasihat pakar paediatrik untuk mengatasinya dengan tepat.


Anak Jadi ‘Hyper’ Sebab Tak Cukup Tidur. Ini 5 Perkara Mama Kena ‘Take Note’

“Dah pukul berapa dah ni, tak mengantuk lagi ke budak ni… Kita pulak yang nak terlelap. Kenapa susah sangat nak suruh tidur ni padahal dari tengah hari tadi dia tidur kejap je.”
Mesti ramai antara kita yang pernah mengalami situasi macam ni kan? Lagi-lagi pulak kalau anak tu jenis ‘tahan mata’ dan tak nak tidur. Mereka ni nampak masih aktif, nak bermain itu ini, sedangkan mereka tengah ‘menahan mata’ dan susah nak tidur sebab dah terlalu penat (overtired).

So, kita ingatkan diorang mengamuk sebab belum mengantuk dan belum nak tidur. Tapi sebenarnya sebaliknya. Dan kalau dibiarkan, lagi susahlah nak tidurkan mereka nanti tau.
Jom ketahui selanjutnya punca bayi susah tidur dan apa tanda overtiredness pada si kecil yang ramai ibu bapa terlepas pandang.

5 Perkara Mama Perlu Tahu Tentang ‘Overtired Baby’
1. Apakah ‘Overtired Baby’
Menurut BabySleepSite, bayi yang dah terlampau letih atau ‘overtired baby’ ini adalah bayi yang dah menjadi terlalu letih untuk tidur.

Biasanya bayi begini akan meragam dan menangis apabila mahu ditidurkan. Kemudian bila dah tertidur, sekejap aja dia dah bangun! Dan bila dah terjaga tu, memang susahlah nak tidurkannya semula.
Dengar macam familiar kan?
Tapi, kenapa agaknya bayi ni letih sangat sampai dia jadi susah nak tidur? Bukannya dia ada buat kerja-kerja berat macam kita ni kan?
Ha, nak tahu jom baca poin seterusnya.

2. Punca Bayi Terlalu Letih
Punca overtiredness di kalangan bayi ni biasanya disebabkan kekurangan tidur atau sleep deprivation.
Waktu berjaga tu, macam-macam informasi dan aktiviti fizikal berlaku pada tubuh bayi. Untuk memproses segala maklumat dan perkara yang berlaku ni, bayi memerlukan tidur / naptime yang kerap.
Walaupun setiap bayi mungkin mempunyai rutin tidur yang berbeza, namun secara umumnya mereka hanya mampu memberi tumpuan seperti berikut:

Bayi baru lahir biasanya boleh berjaga 45 minit sebelum berasa letih dan mengantuk.
Bayi 6 bulan boleh berjaga selama 2 jam sebelum berasa letih dan mengantuk.
Anak kecil berusia 1 -3 tahun boleh berjaga selama 5 jam sebelum berasa letih dan mengantuk.

3. Kenapa Bayi Meragam, ‘Hyper’ & Makin Susah Nak Tidur Bila Terlalu Letih
Bila bayi dah terlalu letih, sistem stres pada tubuhnya akan diaktifkan.
Ketika ini, hormon stres seperti kortisol dan adrenaline akan dirembeskan, lalu menjadikan bayi susah untuk relaks dan bertenang.
Waktu inilah juga bayi mungkin akan kelihatan ‘luarbiasa aktif’ dan menjadi makin susah nak diajak tidur.
Foto Kredit: Today’s Parent
4. Tanda Bayi Dah Terlalu Letih
Bila mak ayah tak perasan yang anak mereka ni sebenarnya dah terlalu letih, keadaan boleh bertambah buruk sebab bayi akan menjadi lebih sukar nak tidur nanti.
Jadi sebab itulah penting untuk kita kenali tanda overtired baby.
Antaranya:

Bayi menggosok mata atau muka
Moody, meragam
Mengelakkan eye contact
Menjadi lebih clingy, tak mahu diletak
Tak berminat dengan mainan, makanan, atau apa-apa yang biasanya disukai
Menjadi semakin aktif apabila waktu berjaga semakin lama

http://www.materiaincognita.com.br/
5. Cara Tidurkan Bayi Yang Dah Terlalu Letih
Bukan mudah nak tidurkan overtired baby ni. Tapi ia bukanlah sesuatu yang mustahil.
Apa yang boleh ibu ayah cuba adalah:

Malapkan lampu
Menjauhkan daripada bunyi bising, TV, gajet dan sebagainya
Elakkan eye contact, berikan sedikit ‘quiet time’ pada bayi
Dukung bayi, dodoikannya
Membedungnya
Menyusukannya
Memainkan white noise / zikir kegemarannya

Sekiranya anak dah agak besar, alih perhatian anak daripada aktiviti seperti melompat dan berlari dengan melakukan aktiviti senyap seperti membaca buku.
Foto Kredit: momtomadre.org
Anak ‘Hyper’ Sebenarnya Tanda Dia Dah Terlalu Letih
Rutin tidur yang konsisten amat penting untuk anak-anak kita seawal usia bayi lagi. Ini kerana, tidur yang cukup bukan saja membantu perkembangan fizikal, tetapi turut menggalakkan tumpuan serta kecerdasannya.
Menurut kajian, kanak-kanak bawah 3 tahun yang tidur kurang daripada 10 jam adalah 3 kali ganda lebih berisiko terhadap masalah hyperacitivity dan impulsitivity ketika berusia 6 tahun. Malah, terdapat banyak lagi kajian membuktikan bahawa tidur yang secukupnya amat membantu anak-anak untuk belajar dengan lebih efektif.
Jadi, lepas ni janganlah kita keliru dan biarkan anak terus berjaga bila anak-anak ‘hiper’. Memang dia nampak macam tak mengantuk, tapi itulah tanda amaran ‘overtiredness’ yang kita perlu peka!


Jaga-jaga, Ini 6 Cara Ibu Bapa ‘Melahirkan’ Seorang Pembuli & Pemberontak

Tak kira lelaki atau perempuan, kini kes buli semakin berleluasa. Semua nak tunjuk samseng, semua ada geng masing-masing. Bergaduh pula tentang hal remeh yang kadang-kadang tak masuk akal. Ada yang berebut kekasih, tak puas hati sebab dimalukan, atau ada juga sekadar nak tunjuk ‘power’.
Lumrahlah kalau sesekali kita berasa marah, sedih, atau tak suka pada seseorang. Tapi, tak adalah sampai nak membuli, memukul, dan menyebabkan mengalami impak mendalam secara fizikal mahupun emosi.

Jadi, mengapa anak-anak kita zaman kini sering memberontak dan tergamak untuk melakukan ‘serangan’ buli ini kepada rakan mereka? Sudah tentu tiada 1 sebab spesifik yang boleh menjawabnya. Namun, apa yang kita hampir pasti adalah bagaimana sifat anak mempunyai kaitan yang sangat rapat dengan didikan ibu bapa.
6 Cara Ibu Bapa ‘Melahirkan’ Seorang Pembuli & Pemberontak
Ibu bapa sering risau memikirkan nasib anak zaman kini. Lebih ramai yang takut anak mereka dibuli dan mungkin tidak begitu ramai yang takut anak mereka menjadi pembuli. Malah, kebanyakan kita tak pernah terlintas bahawa anak kita boleh menjadi pembuli yang dahsyat.

Disebabkan ketidaksedaran inilah semakin anak yang menunjukkan ‘belang’ mereka apabila berada di sekolah dan di samping mangsa-mangsa mereka. Apakah sifat ibu bapa yang berpotensi menjadikan anak sebagai pembuli atau pemberontak?

1. Ibu Bapa Terlalu ‘Rajin’ Bekerja
Tidak dinafikan dengan keadaan ekonomi yang semakin zaman kini, ibu bapa terlalu sibuk sehingga tiada masa untuk mendidik anak-anak. Kalau boleh, seluruh tenaga mahu dikerah untuk mencukupkan keperluan diri dan keluarga.
Walaupun begitu, kita sebagai ibu bapa perlu tahu hadnya. Kita perlu sedar bahawa anak kita tak selamanya kecil. Penerapan nilai-nilai murni dalam diri anak-anak lebih berkesan jika mereka dididik dari awal. Tanpa komunikasi yang utuh, ibu bapa gagal memahami anak-anak mereka. Seperti yang dijelaskan oleh Dr Gail Gross, the powerless child atau the forgotten child berpotensi memberontak dan menjadi pembuli akibat kurangnya perhatian di rumah.
Foto Kredit: koreabizwire.com
2. Expectation Yang Terlampau Tinggi
Berbeza dengan sifat pertama, ada pula ibu bapa yang ‘terlalu’ memberi perhatian kepada anak – tetapi dari satu sudut sahaja iaitu pencapaian. Si anak baru berusia 4-5 tahun sudah dihantar ke pelbagai jenis kelas dari pagi ke petang. Mereka dipaksa agar dapat membaca, menulis, mengira, menghafal, bermain alat muzik, bersukan, atau menguasai bahasa kedua. Bukankah ini satu tindakan yang menidakkan naluri anak yang perlu bermain? Ingatkah apa yang kita lakukan semasa berusia 4-5 tahun dahulu?
Tidak salah mengajar anak dengan ilmu, tetapi ia haruslah disertai oleh penglibatan ibu bapa, diselangi dengan kerelaan dan keseronokan, serta tidak sekadar bertujuan menjadikan anak kita ‘lebih’ daripada orang lain.
Menurut kajian, antara pelaku-pelaku kegiatan buli ini menganggap perbuatan mereka adalah sekadar hobi atau ‘release tension’ semata-mata. ‘Tension’ dengan apa? ‘Tension’ dengan sikap kita! Ini membuktikan bahawa masyarakat yang semakin maju dan berpendidikan tinggi tidak semestinya melahirkan insan yang berfikiran waras!
Foto Kredit: voiceofsandiego.org
3. Biarkan Anak Jadi ‘Bos’
Mungkin sebab kita dah biasa susah, kita tak mahu anak kita susah macam kita dulu. Salah satu fenomena anak-anak zaman sekarang adalah betapa mudahnya mereka mendapatkan apa yang mereka mahu dengan sekali jeritan, lebih-lebih lagi di tempat awam. Tambahan pula, dengan tekanan sosial, ibu bapa takut dicop sebagai ‘tak tahu jaga anak’ dan terus viral di media-media massa.
Ibu bapa perlu faham bahawa bukan semua kemahuan anak perlu dipenuhi dengan serta-merta. Biasakan anak dengan menunggu. Biar mereka tahu bagaimana sesuatu yang dimahukan ada prosesnya yang tertentu. Bila mereka dah biasa jadi ‘bos’, mereka tak teragak-agak menyuruh orang lain melakukan apa-apa untuk memuaskan hati mereka.
Foto Kredit: papodehomem.com.br
4. Tidak Menapis Apa Yang Ditonton Oleh Anak
Dipetik dari Astro Awani, pengaruh budaya popular mampu membentuk pemikiran mereka. Adakah kita pernah menonton apa yang mereka tonton di televisyen, pawagam, atau apa-apa rakaman yang terdapat dalam handphone mereka?
Pernah viral satu video buli di mana terdapat dialog budak sekolah bercakap seperti ini?: “Gua pailang; itu Kak Yong”. Bukankah itu antara dialog yang dipopularkan oleh filem-filem gangster yang berlambak di pawagam dan kemudiannya di televisyen? Tapi, adakah kita sepatutnya menyalahkan industri filem dan internet semata-mata? Di mana tindakan kita sebagai ibu bapa?
Foto Kredit: dailypost.ng
5. Serba Salah Menegur Anak
Anak minta apapun kita sedaya-upaya akan turutkan. Bila mereka buat sesuatu yang kurang elok, kita diamkan pula. Malas nak layan barangkali. Bagi anak-anak, diam adalah tanda setuju.
Akhirnya, anak akan terbiasa dengan sifat suka meminta pada orang di sekitarnya. Bahkan, mereka seolah-olah tiada rasa kasihan atau empati kerana mereka sendiri tidak pernah merasakan susah atau kesulitan hidup yang ‘sebenar’. Ini salah satu sebab mereka boleh memukul, merampas hak, dan membuli tanpa memikirkan akibatnya terhadap orang lain.
Foto Kredit: sundaykiss.com
6. Anggap Anak Masih Kecil
“Nanti dah besar pandailah dia…” inilah tanggapan ibu bapa yang selalu mengambil mudah terhadap kecenderungan atau potensi anak.
Anak suka bergaduh, berebut, bawa balik barang kawan di sekolah, kita anggap normal. Bila musim cuti, semua anak-anak ‘melepak’ tanpa melakukan perkara berfaedah. Basuh baju sendiri pun tak disuruh, apatah lagi diminta tolong yang lain. Kalau anak ada masalah disiplin di sekolah, kita anggap tak ada apa-apa. Biasalah, remaja. Bila kawan lelaki datang ajak anak perempuan kita keluar, kita anggap tak apalah sebab dah minta izin. Mereka pun bukannya pandai nak buat ‘macam-macam’.
Disebabkan ibu bapa tak pernah bertegas, anak ‘kecil’ ini tak pernah berfikir sedalam-dalamnya terhadap tindakan mereka. Mereka seolah-olah tak mampu berfikir di luar kepentingan diri mereka sendiri. Apa yang mereka tahu, segala kemahuan emosi mereka yang kurang matang mesti dipenuhi dengan cara apa sekalipun. Pemberontak dan pembuli ini sebenarnya gagal membezakan baik buruknya sesuatu tindakan.

Jangan Cepat Menuding Jari
Sebelum kita cepat menuding jari kepada masyarakat dan guru-guru, sewajarnya ibu bapa mengambil serius terhadap didikan anak-anak. Ingat, ibu bapa adalah role model pertama bagi anak-anak.
Mereka juga adalah amanah Allah untuk kita jaga. Memang banyak cabarannnya dan kita perlu sentiasa bersabar. Mudah-mudahan kita semua diberi kekuatan dan hikmah untuk mendidik anak menjadi orang yang berguna.


Rupanya Ini 9 Tabiat Ibu Bapa Yang Jadi Punca Anak Manja

“Eh, kenapa manja sangat ni Arissa, sikit-sikit nangis! Kalau asyik nak berkepit je, peninglah ibu.”
Walaupun susah untuk kita akui, sebenarnya terdapat beberapa tabiat yang selalu kita lakukan (kebanyakan masa tanpa disedari) membawa kesan buruk kepada si anak.

Apa Tanda Anak Manja?
Menurut Harvey Karp, penulis buku ‘The Happiest Toddler’ menerusi WebMD anak manja adalah seseorang yang kuat mendesak, pentingkan diri, dan tidak mahu bertolak ansur.
Menurut pakar psikologi, walaupun kita cenderung untuk mengalah dan memenuhi permintaan mereka, hal ini hanya akan menyusahkan mereka di kemudian hari.

Ini dibuktikan dengan analisis mereka yang mendapati anak manja secara amnya akan menghadapi kesukaran untuk mengekalkan 3 perkara dalam kehidupan dewasa nanti, iaitu: kerjaya, hubungan cinta suami isteri, dan persahabatan.

Bahayanya! Jadi, bagaimana nak tahu jika kita mempunyai tabiat tertentu yang sebenarnya memanjakan anak? Mari lihat senarai di bawah. Tapi, jangan risau kerana masih belum terlambat untuk kita berubah.
Anak manja sukar berdikari dan sentiasa mengharapkan ibu bapa di sisi. / Foto Kredit: www.madisonmft.com
9 Tabiat Ibu Bapa Yang Jadi Punca Anak Manja
1. ‘Anak Adalah Segalanya’
Ya, kita sering meletakkan anak sebagai keutamaan dalam segala perkara. Diulang. Segala perkara.
Apabila anak kecil sudah mula memahami perkataan yang mudah, sekurang-kurangnya mereka perlu tahu bagaimana untuk bertolak ansur, iaitu proses memberi dan menerima. Jika mereka tidak diajar untuk memberi, mereka akan mudah berasa marah dan kecewa, lalu menyebabkan mereka ‘buat perangai’.
Contohnya. apabila mereka ajak bermain, tidak salah kita menyuruh mereka ‘tunggu sekejap’ kerana kita sedang memasak.
2. Tidak Memuji Perlakuan Baik Si Anak
Kita hanya tahu melenting apabila anak buat perangai. Tapi, kita lupa untuk memuji dan memberi kata-kata positif apabila si anak bermain dengan senyap atau tidak menyepahkan permainannya.
Oleh kerana anak kecil memahami konsep sebab-akibat, jadi kita tidak menunjukkan ‘akibat’ perbuatan baik yang dilakukan. Maka, terlepaslah peluang untuk mengukuhkan aura positif tersebut dalam diri mereka.
3. Menghentikan Tangisan Dengan ‘Hadiah’
Foto Kredit: parenting.com
“Kadang-kadang dah tak tahan, asyik mengamuk saja. Kita pun ikutkan sajalah kemahuan dia… Kami masing-masing bekerja, satu hari sekejap saja dapat jumpa. Penatlah bila asyik nak layan anak yang menangis.”
Jika kita hanya akan memberi perhatian apabila mereka mengamuk, maka si anak akan mendapat mesej bahawa itulah saja cara ibu bapa akan mempedulikan mereka. Maka, berhati-hatilah dengan cara kita memujuk mereka.
4. ‘Cakap Tak Serupa Bikin’
“Kalau Abang kacau Adik lagi, nanti Mak tak akan bawa Abang ke taman petang ini!”
Abang masih mengganggu adik hingga menangis. Tiba-tiba bila dah petang, tak sampai hati pula nak ditinggalkan si abang. Lebih-lebih lagi bila dipujuk dan dirayu.
Aduhai, dalam hal ini memang kena keras hati. Masakan tidak, inilah antara punca anak manja yang paling biasa kita alami.
5. Tidak Konsisten
Foto Kredit: rosarossaonline.org
Sampai bilakah anda akan terus menasihati anak agar memakan sayuran? Setiap hari?
Atau apabila anak cakap ‘tak nak’, kita terus diam dan lebih rela makan bahagian dia.
Sebagai alternatif, cuba berinya beberapa pilihan lain yang masih akan berpihak kepada anda. Contohnya, menukar sayuran jenis lain, atau menyediakan buah-buahan.
6. “Mari Sini Ibu Tolong Buatkan”
Tolong pakaikan kasut, pakaikan baju, kemaskan mainan, suapkan makan, bawa beg sekolah; serba-serbi ibu yang tolong. Sudahnya, anak kecil tadi akan mengharapkan pertolongan ibunya setiap masa.
Mungkin kita rasa sebenarnya kita mahu dia cepat sikit, tapi takkan setiap masa kita tak boleh tunggu?
7. Marah dan Membebel Depan Anak
Tanpa disedari, kita sedang membebel apabila seseorang memotong kita semasa memandu. Kemudian, kita marahkan pula seorang anak di hadapan anak yang lain. Sebelum tidur, kita ‘complaint’ pula tentang rumah bersepah.
Percayalah, semua emosi negatif ini perlu dilempiaskan secara positif kerana anak-anak sentiasa memerhatikan dan meniru tindak-tanduk kita.
Foto Kredit: quotesgram.com
8. Tak Libatkan Anak Dalam Kerja Rumah
Tahukah anda, anak kecil seawal 2 tahun boleh mula disuruh untuk membuat kerja-kerja rumah yang mudah seperti mengemas dan memasukkan baju ke dalam bakul dobi. Walaupun ianya nampak remeh, ia mempunyai impak yang sangat besar kepada mentaliti mereka.
Sedikit demi sedikit, ia juga akan melatih mereka menjadi lebih berdikari dan bertanggungjawab.
9. Kurang Masa Kualiti Bersama Anak
Jangan ingat mereka yang selalu ada masa dengan anak saja yang punya anak manja. Ibu bapa yang tidak luangkan masa secukupnya juga cenderung memiliki anak jenis ini.
Nak tahu kenapa? Ianya lahir daripada rasa ‘bersalah’ kita yang sering tidak punya masa. Apabila kita rasa ‘bersalah’, kita akan membelikan permainan untuknya, mengikut kehendaknya, dan melayani sebaik mungkin hingga menjadi punca anak manja.
Foto Kredit: popsugar.com
Sayang Biar Berpada-pada
Tidak salah sekali-sekala kita memberi kelonggaran atau memanjakan mereka. Tapi, biarlah ada keseimbangan.
Penat memang penat, tapi siapa kata jaga anak tu senang?


‘Terkurung’ 24 Jam, Ulang Rutin Sama. 5 Sebab Waktu PKP Buat Suami Faham Kenapa Surirumah Mudah Stres

Apa yang susah sangat nak duduk rumah? Duduk ajelah rumah tu diam-diam. Buat kerja dari rumah lagi best. Tak payah pergi mana-mana, kan senang?
Duduk rumah mungkin senang bagi kebanyakan orang, tapi bagi ibu ayah yang punya anak-anak kecil. Ia adalah satu cabaran yang agak sukar, sekaligus memerlukan usaha bersama.

Ibu-ibu mungkin dah biasa duduk rumah dengan anak. Tapi bagi kaum ayah, mungkin agak kekok kan? Tambahan pula dengan Perintah Kawalan Pergerakan (PKP) ni, tak boleh bawa anak keluar rumah, ke taman atau ke mana-mana.
Di sinilah kita lihat ramai kaum lelaki yang pertama kali ditugaskan beli barang dapur, seharian duduk di rumah dengan anak, meluangkan masa melayan karenah mereka.

Pada hari pertama, kedua, ketiga mungkin OK lagi sebab ia rasa macam ‘bercuti’. Tapi bila dah masuk seminggu, rasa stres mungkin ada sedikit kerana rasa ‘tepu’ dan ‘letih’ berada di ruang lingkup yang sama.

Beginilah sebenarnya perasaan isteri yang bergelar surirumah.
5 Sebab Waktu PKP Buat Suami Faham Kenapa Surirumah Mudah Stres
1. Rutin Yang Sama Setiap Hari
Setiap hari bangun pagi, solat, sediakan sarapan, siapkan keperluan anak, buat kerja rumah, makan tengah hari, layan anak, sambung kerja rumah, makan malam, layan anak, sambung kerja rumah, tidur.
Jangan ingat surirumah banyak masa berehat sebab mereka ‘duduk di rumah’. Padahal, masa anak-anak tidur tulah baru boleh nak uruskan kerja rumah, memasak dan sebagainya. Anak yang lebih besar pula perlu dipantau dan diajar sama. Takkan nak bagi mereka tengok TV sepanjang masa, kan?
Nampak macam simple, tapi itulah rutin seorang surirumah setiap hari. Siapa yang tak tahan, tentu rasa bosan. Tapi bagi surirumah, setiap masa perlu dimanfaatkan, terutamanya bila ada anak kecil yang perlu dilayan dan diperhatikan. Kalau kita pun tertidur sama, jawabnya mesti ada kerja rumah yang tertangguh.
Foto Kredit: webmd.boots.com
2. Penat Melayan Anak Sepanjang Hari
“Abang, hari ini anak kita taknak tidur. Saya tak larat betul rasa anak lasak sangat,”
Mungkin para suami pernah dapat mesej begini daripada isteri tapi tak berapa nak faham kenapa yang letih sangat.
Bila dah kena melayan anak seharian waktu PKP ni, mungkin barulah suami dapat rasakan pengalaman melayan anak sepanjang hari, selama berhari-hari kan?
Mungkin tak ramai suami dapat luangkan sepanjang hari dengan anak dari celik mata sampailah anak-anak tidur semula waktu malam. Walaupun ianya satu perkara yang baik, namun ia memenatkan.
Bukan saja penat fizikal, tapi juga mental. Yelah, sebab kita rasa ‘tepu’ dan ‘penat’ berada dalam rumah. Rasa macam dah tak ada idea nak buat apa, lebih-lebih lagi bila anak asyik cakap “Boring, boring, boring….” Rasa nak marah pun ada kan?
Itupun kira untung sebab para suami dapat juga ambil angin luar bila kerajaan umumkan yang ketua keluarga sahaja dibenarkan keluar beli barang keperluan. Tapi….
Foto Kredit: thechart.blogs.cnn.com
3. Beli Barang Keperluan Juga Melibatkan ‘Mental Load’
Percayakah anda, grocery shopping (BACA: bukan window shopping) memerlukan ‘mental load’ yang bukan calang-calang orang dapat buat.
Kebarangkalian untuk seseorang berjaya beli barang yang tepat dan dalam kuantiti yang betul adalah lebih cerah kalau dia terlibat sama dalam kerja rumah.
Barulah dia tahu berapa banyak susu nak kena beli, pampers sebungkus boleh tahan berapa lama, dalam peti sejuk ada stok makanan apa untuk dimasak, beg plastik sampah ada lagi berapa….dan seumpamanya. Lepas tu bila dah sampai kedai, nak kena cari pula dekat mana, jenis apa, jenama apa. Pening juga kan?
Pendek kata, nak beli barang dapur ni perlukan analisa barang sedia ada, perancangan, dan pengurusan kewangan yang bijak. Lebih-lebih lagi dalam keadaan PKP ni, kena betul-betul pastikan tak ada yang tertinggal sebab bukannya boleh keluar selalu.
Jadi selama ni kalau tengok isteri shopping lama sangat beli barang, inilah yang mereka buat. Bukannya suka-suka duduk dekat pasar raya tu lama-lama tau.

4. Tak Ada Gaji, Apatah Lagi Bonus
Masa awal PKP diumumkan jatuh waktu tengah bulan. Ramai yang belum gaji tak dapat nak beli barang untuk stok di rumah.
Rasa sedih jugalah kan sebab tengok masing-masing dapat beli macam-macam.
Begitulah juga apa yang surirumah rasa bila tengok kawan-kawan yang bekerja. Ada pendapatan, macam-macam boleh beli. Rasa tertekan juga tapi cuba tak nak layan perasaan tu.
Dalam hati rasa membuak-buak rasa nak tolong keluarga dan tambah pendapatan. Jadi ada juga surirumah yang bekerja dari rumah. Tapi…

5. Kerja Dari Rumah Bukannya Mudah
Waktu PKP ni mungkin baru ramai suami yang faham bahawa kerja dari rumah bukanlah satu tugas yang mudah.
Mana nak layan anak, nak basuh baju, nak masak semua. Itu pun belum kira isteri yang menyusu, yang kena hantar ambil sekolah anak, hadir mesyuarat PIBG, gotong-royong dan sebagainya. Macam mana nak fokus kalau sekejap-sekejap asyik terganggu.
Nak mandi dan makan dengan tenang pun agaknya tak sempat kan kalau kita kena buat semuanya sorang-sorang?
Foto Kredit: picsnaper.com
‘Duduk Di Rumah’ Juga Perlukan Pengorbanan
Jadi begitulah.
Sebenarnya duduk di rumah juga perlukan pengorbanan. Bila isteri membebel, mereka tu cuma mahu bercerita. Dia bukan tidak bersyukur.
Sebab itu jugalah isteri PALING seronok bila suami ajak keluar makan, jalan-jalan, pergi bercuti, window shopping (bukan grocery shopping tau). Terus hilang rasa stres!
Mungkin hikmah di sebalik PKP ini, para suami dapat lebih memahami dan menyanjungi peranan isteri mereka walaupun hanya seorang ‘surirumah’.
Semoga ianya memberi perspektif baru terhadap suami isteri serta sama-sama saling menghargai pasangan kita seadanya.
Apapun, stay safe, stay at home, duduk rumah!
Semoga rakyat Malaysia sama-sama dapat memebendung penularan virus COVID-19 ini di samping mengambil pengajaran daripadanya.


Bukan ‘Queen Control’, Tapi Ini 5 Sebab Isteri Merajuk Bila Suami Balik Lewat

“Yang, Abang balik lewat sikit hari ni ye. Ada member nak belanja makan-makan ni.”
Bila dapat mesej macam ni, mesti ramai yang tarik muka masam, kan? Dari tadi bukan main menunggu jam pukul 5, hati berbunga nak sambut suami balik.

Tapi bila dapat mesej macam ni, terus rasa tak bersemangat dan tak kurang juga yang marah-marah dan merajuk. Suami pun mulalah label isteri sebagai ‘queen control’ dan suka mengongkong.
Kalau nak ikutkan, isteri bukan bermaksud nak kawal segala pergerakan suami. Tapi sebenarnya, mereka susah nak luahkan beberapa perkara ini.

5 Sebab Isteri Merajuk Kalau Suami Balik Lewat & Asyik Lepak Dengan Kawan
1. Isteri Anda Sangat Letih
Punca paling utama isteri kurang senang bila suami balik lewat ialah kerana mereka dah terlalu penat apabila seharian di rumah mengurus anak. Bagi surirumah terutamanya, hari mereka bermula seawal 5-6 pagi. Mereka ni bangun paling awal, tidur pula paling lewat. Nak siapkan anak ke sekolah, mengurus bayi, mengambil anak balik sekolah, menyediakan makan, mengemas, mencuci dan macam-macam lagi.

Suami kena faham, hari mereka tak pernah berenggang dengan rengekan dan ragam anak masing-masing. Seorang nak makan, seorang nak tidur, seorang nak berdukung, seorang nak ajak bermain. Selagi kita sendiri tak ‘hadap’ benda-benda ni, kita takkan faham kepenatan mental dan emosi yang dialami.
Bila suami baliklah baru dapat nak ‘bernafas’ sikit. Itupun sekadar memenuhi keperluan diri. Nak mandi, nak ke tandas, nak makan, nak minum kopi yang dari pagi tadi tak habis-habis. Letih. Terlalu letih.

2. Isteri Rasa Sunyi
Walaupun setiap masa ditemani anak-anak di rumah, isteri perlukan seorang dewasa untuk mendengar ceritanya, meluahkan apa yang terbuku di hati, berbincang mengenai anak-anak, urusan kerja rumah atau sekadar berbual kosong. Sebab itulah isteri boleh bercakap tanpa henti sebaik saja si suami melangkah masuk ke rumah. Mungkin si isteri tak bermaksud nak membebel, tapi dalam hatinya cuma nak berkongsi.
Bayangkan kalau kita di tempat kerja tanpa office mate yang ‘sekepala’ dengan kita, tentu mudah kita rasa tertekan dan stres di pejabat kan? Begitulah juga halnya dengan isteri anda. Cuba ingat semula, bila kali terakhir si isteri keluar bersama rakan-rakannya. Mungkin dah terlalu lama sampai isteri pun dah lost contact dengan mereka.
Foto Kredit: eumom.ie
3. Isteri Dah Masakkan Sesuatu Yang Istimewa
Bila isteri dah masakkan makanan kegemaran suami, tapi tahu-tahu dia ada rancangan lain. Tentu rasa sedikit ‘berkecai’ perasaan walaupun ia bukanlah disengajakan. Bukan senang nak cari barang memasak yang complete khas buat suami.
Nak tak nak terpaksalah simpan lauk dalam peti. Suami pula bukan jenis makan berulang. Setiap kali terpandang, nak memasak pun rasanya tak ada mood lagi.

4. Kasihankan Anak-anak
Dari tadi asyik tanya “Papa mana?”, “Bila Papa balik?”. Sampai kita yang naik geram sebab dah banyak kali diberitahu.
Bayangkan kalau suami sampai rumah jam 6 petang dan anak masuk tidur lebih kurang jam 9-10 malam. Kasihan dengan anak-anak sebab masa bersama ayah cuma 3-4 jam setiap hari. Masa yang singkat itulah si anak-anak nakkan perhatian dan bermanja dengan ayahnya. Kalau yang jenis kerja luar dan tak tentu masa, lagilah kasihan…
Foto Kredit: bellybelly.com
5. Rasa Kurang Dihargai
Walaupun menguruskan rumah dah menjadi sebahagian rutin isteri setiap hari, dah tentu ada hari-hari yang lebih mencabar buatnya. Contohnya kalau anak langsung tak nak tidur atau anak punya pe’el asyik nak berkepit hari ni.
Rasa tak boleh buat apa-apa sampaikan nak solat pun susah. Rasa teringin nak diajak shopping atau makan di luar. Tapi didiamkan saja sebab takut menyusahkan atau menjadi beban pada suami. Tapi tiba-tiba suami ada rancangan lain tanpa bertanyakan keadaan kita yang tunggang terbalik di rumah, manalah tak ‘makan hati’.
Suami kalau balik lewat tu, bawalah something untuk gembirakan isteri. Tapaulah makanan ‘favourite’ dia. Paling kurang kalau terlupa sangat pun belilah coklat dekat 7e tu. Bukannya susah. Itu kan tanda ingatan dan keprihatinan.
Selain itu, pertanyaan ringkas seperti “Awak dah makan?” atau “Anak-anak OK tak hari ni?” dah cukup membahagiakan. Kalau isteri nampak letih sangat, sesekali ‘offer’lah nak picit badan mereka. Mesti terus tak jadi marah!
Foto Kredit: Medical Daily
Bukan Nak Mengada-ngada…
Sesekali kalau isteri merajuk tu pujuklah. Jangan anggap mereka mengada-ngada pula. Jauh sekali nak jadi ‘queen control’.
Isteri mana yang tak mahukan perhatian daripada suami, kan? Lagipun, dah nama pun orang perempuan. Merajuk itulah salah satu tanda dia sayang!


Kenapa Ada Garisan Hitam Di Perut Semasa Hamil? Doktor Ini Jelas Puncanya

“Garisan hitam apa pulak dekat perut aku ni?”
Semasa hamil, antara perubahan yang dapat dilihat adalah perut anda mungkin akan ada satu garisan putih dari bahagian perut sehingga ke ari-ari. Bagi yang baru pertama kali hamil, pasti anda terkejut dan risau apabila melihat garisan tersebut. Oleh itu, jom baca perkongsian informasi dari pakar apabila beliau menerangkan punca kepada garisan hitam di perut anda.

GARISAN DI PERUT SEMASA HAMIL- LINEA NIGRAN
Pagi ini saya mendapat email. Seorang wanita yang hamil begitu risau tentang garisan hitam di perut (abdomen) beliau. Tanda hitam semakin jelas kelihatan setiap hari. Berbanding dengan rakan beliau yang juga hamil, tanda garisan hitam itu tidak begitu ketara.

Sebenarnya tanda garisan begitu disebut sebagai Linea Nigran adalah tanda yang normal, bukan bermakna mengalami apa-apa masalah kesihatan semasa hamil. Jadi jangan risau. Garisan ini sebenarnya lebih jelas bagi wanita yang sebelum hamil pun mempunyai garisan ini, cuma mungkin ia tidak berapa jelas. Ia mungkin lebih cerah dan disebut sebagai linea alba.

Ada sesetengah wanita garisan ini tidak kelihatan jelas pun. Garisan ini bermula dari pusat di abdomen sehingga ke tulang ari-ari (public bone). Semasa hamil ia kelihatan lebih gelap. Ia lebih kelihatan apabila seorang wanita menghampiri bulan ke lima usia kehamilan.
DISEBABKAN OLEH PERUBAHAN HORMON

Tidak diketahui punca sebenarnya garisan ini berlaku. Cuma ada teori yang mengatakan ia disebabkan oleh perubahan hormon ketika hamil. Pada masa ini melanocyte-stimulating hormone yng dikeluarkan oleh uri (placenta) menyebabkan garisan ini menjadi lebih gelap. Ia juga menyebabkan kawasan di sekitar puting (areolar) menjadi lebih gelap.
Dalam satu kajian yang diterbitkan dalam Journal of Family Medicine and Primary Care di India mendapati wanita yang mempunyai garisan kehamilan seperti ini berlaku pada wanita yang mengalami masalah kekurangan asid folik semasa hamil. Sebenarnya kajian ini memberitahu bahawa kekurangan asid folik bukanlah penyebab masalah ini. Cuma wanita yang mengalami kekurangan asid folik akan menunjukkan garisan kehamilan yang lebih jelas.

Ia juga bukan sebagai tanda bahawa anak dalam rahem adalah anak lelaki. Jika ia berlaku, ia mungkin hanya kebetulan saja. Jadi jangan risau dengan garisan ini. Ia adalah normal berlaku semasa hamil. Garisan ini akan semakin hilang apabila selepas melahirkan anak.
Sapukan sedikit minyak kelapa dara (VCO) atau serum vitamin E, garisan ini akan lebih cepat hilang. Pengambilan vitamin E juga membantu mencantikkan kulit selepas melahirkan anak.
Sumber : Dr Zubaidi Hj Ahmad